**A Hatóság elnökének az önálló bírósági végrehajtók szolgálati viszonyát érintő hatósági jogkörei:**

* **a végrehajtó kölcsönös áthelyezése,**
* **felmentése,**
* **szolgálata folyamatosságának megállapítása**
* **megszűnésének megállapítása,**
* **a végrehajtói kinevezés érvénytelenségének megállapítása.**

**Hatósági eljárások leírása:**

**Kölcsönös áthelyezés:**

A Hatóság elnöke a végrehajtókat - közös, indokolással ellátott, írásban előterjesztett kérelmükre és a Kar hivatali szerve vezetőjének egyetértésével - egymás székhelyére pályázat nélkül kölcsönösen áthelyezheti.

Az áthelyezéssel a végrehajtó szolgálata folyamatos marad, de megváltozik az álláshelye, székhelye és illetékességi területe, továbbá - a kölcsönös áthelyezés esetét kivéve - eredeti álláshelye megüresedik. A végrehajtó áthelyezése nem érinti a korábbi székhelyén lefolytatott eljárásokkal kapcsolatos felelősségét. Az áthelyezésre megfelelően alkalmazni kell a kinevezésre vonatkozó szabályokat.

**Felmentés:**

A Hatóság elnöke a végrehajtót felmenti, ha a végrehajtó a szolgálatáról a Hatóság elnökéhez intézett írásbeli nyilatkozatában lemondott. A végrehajtó felmentéséről a Hatóság elnöke a Kar hivatali szervének vezetője véleményének beszerzését követően dönt, és e döntéséről - a határozat megküldésével - értesíti a Kar hivatali szervét.

**Szolgálat folyamatosságának megállapítása**

Hatóság elnöke a végrehajtó által előterjesztett kérelem alapján határozatlan időre megállapítja a szolgálat folyamatosságát,

a) ha a kinevezését követően a végrehajtót nem sújtották jogerősen fegyelmi büntetéssel, vagy

b) ha a kinevezését követően a végrehajtót legfeljebb kettő alkalommal sújtották jogerősen fegyelmi büntetéssel, amelyek közül legfeljebb egy volt súlyosabb figyelmeztetésnél, de egyik sem volt súlyosabb írásbeli megrovásnál és a kérelem előterjesztését követően a Kar hivatali szerve által - a Kormány rendeletében meghatározott, a végrehajtó működésének ellenőrzésére vonatkozó szabályok szerint - lefolytatott átfogó ellenőrzés során fegyelmi eljárás kezdeményezésére okot adó körülmény nem került megállapításra.

A végrehajtó a szolgálat folyamatosságának megállapítására irányuló kérelmet legkorábban a kinevezés lejártát megelőző 180. napon, de legkésőbb a kinevezés lejártát megelőző 90. napon terjesztheti elő. A határidő elmulasztása esetén igazolásnak nincs helye.

A Kar hivatali szerve a végrehajtó kinevezésének lejártát megelőző egy éven belül tájékoztatja a végrehajtót a kinevezése lejártának időpontjáról és a szolgálat folyamatosságának megállapítására irányuló kérelem előterjesztésének módjáról bekezdésben foglaltakról.

**Végrehajtói szolgálati viszony megszűnésének megállapítása:**

A Hatóság elnöke a végrehajtói szolgálat megszűnését állapítja meg, ha

*a)*a végrehajtó magyar állampolgárságát elvesztette, vagy az országgyűlési képviselők választásán már nem választható,

*b)*a végrehajtóval szemben a Vht. 233. § (2) bekezdés *b)* pont *ba)-bd), bg)* alpontjában, *c)*, *d)* vagy *i)* pontjában meghatározott körülmény következett be,

*c)* a végrehajtó a Vht. 238. §-ban meghatározott esküt nem tette le,

*d)*a távolléttel érintett napok száma meghaladja egy naptári évben a 275 napot, vagy három egymást követő naptári év mindegyikében a 270 napot, kivéve a Vht. 240/B. § (2) bekezdésében foglalt esetet,

*e)*a végrehajtó a kinevezését megelőzően vagy azt követően keletkezett összeférhetetlenséget felszólításra nem szüntette meg,

*f)*a végrehajtónak 30 napot meghaladóan nincs bejelentve állandó helyettese,

*g)*a végrehajtó a kinevezését követő 3 hónapon belül nem alapít végrehajtói irodát vagy nem lép be tagként végrehajtói irodába,

*h)*a végrehajtót helyi önkormányzati képviselőnek, illetve polgármesternek megválasztották.

*i)* A Hatóság elnöke a végrehajtói szolgálat megszűnését állapítja meg, ha a végrehajtó kinevezését követően jut tudomására, hogy a kinevezés a Vht. 233. § (1) bekezdésében meghatározott feltételei a kinevezés időpontjában nem álltak fenn, vagy a végrehajtóval szemben a kinevezés időpontjában a Vht. 233. § (2) bekezdés *a)-d)* vagy *i)* pontjában meghatározott körülmény állt fenn.

*k)* A Hatóság elnöke a végrehajtói szolgálat megszűnését állapítja meg, ha a végrehajtói vizsgálat eredménye alapján megállapítható, hogy a végrehajtó jogszabályban meghatározott kötelezettségeit súlyosan vagy rendszeresen ismétlődően megszegte.

Ha a Kar bármely tagja vagy hivatali szervének alkalmazottja a szolgálat megszűnésére okot adó körülményről szerzett tudomást, köteles azt a Kar hivatali szerve vezetőjének haladéktalanul bejelenteni, aki köteles erről haladéktalanul tájékoztatni a Hatóság elnökét. Összeférhetetlenség esetén a Kar hivatali szervének vezetője írásban felszólítja a végrehajtót, hogy az összeférhetetlenséget 30 napon belül szüntesse meg; e határidő eredménytelen eltelte esetén jelenti be a Hatóság elnökének az összeférhetetlenség fennállását.

A végrehajtói szolgálat megszűnésének megállapításáról a Hatóság elnöke a Kar hivatali szervének vezetője véleményének beszerzését követően dönt, és e döntéséről - a határozat megküldésével - értesíti a Kar hivatali szervét.