## Szerencsejáték szakterület

Szerencsejáték ügyekben és a szerencsejáték szervezéséről szóló 1991. évi XXXIV. törvény hatálya alá tartozó ügyekben a Szabályozott Tevékenységek Felügyeleti Hatósága illetékességi területe Magyarország.

Az SZTFH-hoz beadvánnyal/kérelemmel lehet fordulni:

**a) elektronikus úton, az ügyfél Ügyfélkapuján, gazdálkodó szervezet ügyfeleink** (az egyéni vállalkozókat kivéve) **a Cégkapun keresztül** az SZTFH **Hivatali kapujára** beküldött **SZTFH űrlap kitöltésével,**

**b) elektronikus úton, az ügyfél Ügyfélkapuján, gazdálkodó szervezet ügyfeleink** (az egyéni vállalkozókat kivéve) **a Cégkapun keresztül** az SZTFH Hivatali kapujára beküldött **E-papír előterjesztésével** (egyes ügytípusoknál megadott nyomtatvány melléklet felhasználásával);

**c) elektronikus úton, közvetlenül** az sztfh@sztfh.hu **e-mail** **címre** küldött üzenettel;

**d) postai úton**, a beadványt az SZTFH központi címére (1051 Budapest, Sas utca 20-22.), illetve levelezési címére (1372 Budapest, Pf.: 431.) vagy az SZTFH I/2. pontban felsorolt Területi kirendeltségeinek egyikéhez címezve;

**e) személyesen**, ügyfélszolgálati időben a Központi Ügyfélszolgálaton, valamint a Területi Kirendeltségeken.

Az űrlapok és nyomtatványok, illetve beadványtípusok előterjesztésének módjairól részletesebb tájékoztatás honlapunkon a „Nyomtatványok, űrlapok” menüpont alatt érhető el.

Az elektronikus ügyintézés és a bizalmi szolgáltatások általános szabályairól szóló 2015. évi CCXXII. törvény kötelezővé teszi a szerencsejáték-felügyeleti hatóság számára az elektronikus ügyintézés és az elektronikus úton történő kapcsolattartás biztosítását az ügyfelei részére, ugyanakkor a **szerencsejáték szervezéséről szóló 1991. évi XXXIV. törvény** (a továbbiakban: Szjtv.), valamint **az egyes szerencsejátékok engedélyezésével, lebonyolításával és ellenőrzésével kapcsolatos feladatok végrehajtásáról szóló 20/2021. (X. 29.) SZTFH rendelet** (a továbbiakban: Vhr.) szerint bizonyos esetekben lehetőség van a kérelmet/nyilatkozatot postai vagy személyes úton is benyújtani, illetve egyes ügytípusoknál kifejezetten csak a postai vagy személyes úton való benyújtás értelmezhető.

**Az SZTFH** elektronikus ügyintézésével összefüggésben az elektronikus ügyintézés részletszabályairól szóló 451/2016. (XII.19.) Korm. rendelet tartalmaz további szabályokat.

1. **Elérhetőségek szerencsejáték ügyekben és az Szjtv. hatálya alá tartozó ügyekben:**

I.1. Központi Ügyfélszolgálat:

Cím: 1051 Budapest, Sas utca 20-22.

Levelezési cím: 1372 Budapest, Pf.: 431.

Telefonszám: +36(1) 550-2500

eFax: +36(1) 550-2495

Ügyfélfogadási idő:Hétfő: 09.00 – 14.00

Kedd: 09.00 – 14.00

Szerda: 09.00 – 14.00

Csütörtök: 09.00 – 14.00

Péntek: 09.00 – 12.00

I.2. Területi Kirendeltségek:

* SZTFH Pécsi Kirendeltség (Cím: 7621 Pécs, Rákóczi u. 17., Telefonszám: +36/72/896-989, eFax: +36/72/896-983)
* SZTFH Békéscsabai Kirendeltség (Cím: 5600 Békéscsaba, Dózsa György út 1-3., Telefonszám: +36/66/795-989, eFax: +36/66/795-983)
* SZTFH Debreceni Kirendeltség (Cím: 4025 Debrecen, Hatvan u. 45., Telefonszám: +36/52/550-989, eFax:+36/52/550-985)
* SZTFH Szombathelyi Kirendeltség (Cím: 9700 Szombathely, Kőszegi u. 37., Telefonszám+36/94/795-989, eFax:+36/94/795-985)

Ügyfélfogadási idő:Szerda: 08:30 -16:00

I.3. Kizárólag a Központi Ügyfélszolgálaton intézhető ügyek:

* szigorú számadású nyomtatványok kiadása.

I.4. A Központi Ügyfélszolgálaton és a Területi Kirendeltségeken egyaránt intézhető ügyek:

* bejelentés játékautomata üzemeltetés nyilvántartásba vételére/törlésére,
* ajándéksorsolás és nem folyamatosan szervezett sorsolásos játék (tombolajáték) bejelentése, valamint ezek végelszámolása,
* hiánypótlás benyújtása,
* panaszok, észrevételek és egyéb beadványok benyújtása,
* tevékenység megkezdéséhez szükséges hatósági bizonyítvány kiállítása és személyi megfelelőség megállapítása iránti kérelem benyújtása,
* bejelentés személyi megfelelőség megállapításakor figyelembe vett tény, körülmény változásról/személyi megfelelőség meghosszabbításáról,
* kérelem kártyaterem, játékkaszinó üzemeltetésére,
* kérelem szerencsejáték szervezésének engedélyezésére,
* kérelem engedélyezett szerencsejáték játéktervének, illetve játékterv módosításának jóváhagyására,
* jelentős önkorlátozó nyilatkozat megtétele/visszavonása/módosítása,
* SZTFH\_35 jelű űrlap benyújtása (Nyilatkozat felügyeleti díj megfizetéséről ajándéksorsolást szervező, illetve játékautomatát üzemeltetők részére;  
  Kérelem a nyilatkozatban feltüntetett adatok, jognyilatkozatok módosítására;  
  Kérelem a felügyeleti díj túlfizetése esetén a túlfizetés rendezésére),
* SZTFH\_36 jelű űrlap benyújtása (Nyilatkozat felügyeleti díj megfizetéséről szerencsejáték-szervezők részére; Kérelem a nyilatkozatban feltüntetett adatok, jognyilatkozatok módosítására; Kérelem a felügyeleti díj túlfizetése esetén a túlfizetés rendezésére).
* elszámolások, végelszámolások benyújtása.

I.5. Az SZTFH-hoz szerencsejáték ügyekben 2021. január 1. napját követően benyújtott – korábban illetékköteles – kérelmekkel, bejelentésekkel kapcsolatos illetékfizetési kötelezettség megszűnt.

1. **Az ügyfél alapvető jogai és kötelezettségei a hatósági eljárás során**

Az ügyfeleket megilleti:

1) a tájékoztatáshoz és tudomásszerzéshez való jog,

2) a nyilatkozattétel joga,

3) a határidőn belül és ésszerű időben történő döntéshez való jog

4) az anyanyelv használatának joga,

5) a képviselethez való jog,

6) az iratbetekintés joga,

7) a jogorvoslathoz való jog.

A hatósági eljárás során az ügyfél köteles jóhiszeműen eljárni. Az ügyfél magatartása nem irányulhat a hatóság megtévesztésére vagy a döntéshozatal, illetve a végrehajtás indokolatlan késleltetésére. Az ügyfél jóhiszeműségét az eljárásban vélelmezni kell, a rosszhiszeműség bizonyítása az SZTFH-t terheli.

Hatósági eljárás során a jogorvoslat lehetőségét a hatósági döntés tartalmazza. Az SZTFH szerencsejáték ügyben, valamint ajándéksorsolás és játékautomata-üzemeltetés tekintetében a nyilvántartásba vételi, ellenőrzési, továbbá jogkövetkezmények megállapítására irányuló eljárásban hozott határozatai és végzései ellen fellebbezésnek nincs helye. Az **SZTFH szerencsejáték ügyben és az Szjtv. hatálya alá tartozó egyéb ügyben az Szjtv.-ben és a felelős játékszervezés részletes szabályairól szóló 5/2021. (X. 21.) SZTFH rendeletben meghatározott eltérésekkel és kiegészítésekkel az általános közigazgatási rendtartásról szóló** [**2016. évi CL. törvény**](http://njt.hu/cgi_bin/njt_doc.cgi?docid=199170.362806) **(a továbbiakban: Ákr.) szerint jár el.** Az ügyfél személyes jelenléte nélkül nem lefolytatható, az Szjtv. 7/A. § (1) bekezdése szerinti ügyben – különösen a szerencsejáték-szervezői tevékenység engedélyezése, illetve a játékautomata-üzemeltetés bejelentése iránti eljárásban – a kapcsolattartási forma ügyfél által történő megválasztásának nincs helye. Az Szjtv.-ben meghatározott ügyben hozott döntés ellen – a közigazgatási bírságot kiszabó döntés kivételével – benyújtott keresetlevélnek halasztó hatálya van, kivéve, ha a hatóság a döntést azonnal végrehajthatóvá nyilvánította.

A közigazgatási döntés közlésétől számított 30 napon belül a közigazgatási döntés jogszerűségének vitatása esetén a közigazgatási perrendtartásról szóló törvény szerint az illetékes Fővárosi Törvényszékhez címzett, de az SZTFH Hivatali kapujára elektronikus úton benyújtott, vagy elektronikus ügyintézésre nem köteles felperes esetén, postai úton előterjesztett keresettel kérhető a döntés bírósági felülvizsgálata. A perben jogi képviselővel eljáró ügyfél, illetve a belföldi székhellyel rendelkező gazdálkodó szervezet a keresetlevelet elektronikus beterjesztésére szolgáló űrlap (SZTFH\_KPER) megfelelő kitöltésével, a keresetlevél elektronikus benyújtására vonatkozó perrendtartási szabályoknak megfelelően elektronikus úton terjesztheti elő a közigazgatási döntés közlésétől számított 30 napon belül. A perben jogi képviselő nélkül eljáró és belföldi gazdálkodó szervezetnek nem minősülő ügyfél a keresetlevelét a fent említett űrlap megfelelő kitöltésével elektronikus úton is előterjesztheti. A pert a szerencsejáték ügyben hozott döntés tekintetében az SZTFH, mint alperes ellen kell megindítani. A bíróság a pert tárgyaláson kívül bírálja el, a felek bármelyikének kérelmére azonban tárgyalást tart. A bírósági tárgyalás tartása a keresetlevélben kérhető, ennek elmulasztása miatt igazolásnak nincs helye.

Az SZTFH\_KPER elektronikus nyomtatvány és annak kitöltési útmutatója az SZTFH honlapjáról, a „Nyomtatványok, űrlapok” menüpont alatt érhető el.

Kapcsolódó jogszabályok jegyzéke:

* A Szabályozott Tevékenységek Felügyeleti Hatóságáról szóló 2021. évi XXXII. törvény
* [A szerencsejáték szervezéséről szóló 1991. évi XXXIV. törvény](http://njt.hu/cgi_bin/njt_doc.cgi?docid=15376.376545) (Szjtv.)
* [A koncesszióról szóló 1991. évi XVI. törvény](http://njt.hu/cgi_bin/njt_doc.cgi?docid=15165.361883) (Ktv.)
* [Az illetékekről szóló 1990. évi XCIII. törvény](http://njt.hu/cgi_bin/njt_doc.cgi?docid=13511.376185) (Itv.)
* [A mérésügyről szóló 1991. évi XLV. törvény](http://njt.hu/cgi_bin/njt_doc.cgi?docid=15456.338402) (Mtv.)
* [A személyi jövedelemadóról szóló 1995. évi CXVII. törvény](http://njt.hu/cgi_bin/njt_doc.cgi?docid=24312.360724) (Szja tv)
* [A társasági adóról és az osztalékadóról szóló 1996. évi LXXXI. törvény](http://njt.hu/cgi_bin/njt_doc.cgi?docid=27087.370918) (Tao tv.)
* [A fogyasztóvédelemről szóló 1997. évi CLV. törvény](http://njt.hu/cgi_bin/njt_doc.cgi?docid=30909) (Fgy. tv.)
* [Az általános forgalmi adóról szóló 2007. évi CXXVII. törvény](http://njt.hu/cgi_bin/njt_doc.cgi?docid=111467.316012) (Áfa. tv.)
* [A gazdasági reklámtevékenység alapvető feltételeiről és egyes korlátairól szóló 2008. évi XLVIII. törvény](http://njt.hu/cgi_bin/njt_doc.cgi?docid=117843) (Reklámtv.)
* [A sajtószabadságról és a médiatartalmak alapvető szabályairól szóló 2010. évi CIV. törvény](http://njt.hu/cgi_bin/njt_doc.cgi?docid=132460.370110) (Smtv.)
* [A médiaszolgáltatásokról és tömegkommunikációról szóló 2010. évi CLXXXV. törvény](http://njt.hu/cgi_bin/njt_doc.cgi?docid=133252.370216) (Mttv.)
* [Az információs önrendelkezési jogról és az információszabadságról szóló 2011. évi CXII. törvény](http://njt.hu/cgi_bin/njt_doc.cgi?docid=139257.376593) (Info tv.)
* A nemzeti vagyonról szóló 2011. évi CXCVI. törvény (Nvtv.)
* [A szabálysértésekről, a szabálysértési eljárásról és a szabálysértési nyilvántartási rendszerről szóló 2012. évi II. törvény](http://njt.hu/cgi_bin/njt_doc.cgi?docid=143166.377039) (Szabs. tv.)
* [A Büntető Törvénykönyvről szóló 2012. évi C. törvény](http://njt.hu/cgi_bin/njt_doc.cgi?docid=152383.376604) (Btk.)
* [A Polgári Törvénykönyvről szóló 2013. évi V. törvény](http://njt.hu/cgi_bin/njt_doc.cgi?docid=159096.376760) (Ptk.)
* [A panaszokról és a közérdekű bejelentésekről szóló 2013. évi CLXV. törvény](http://njt.hu/cgi_bin/njt_doc.cgi?docid=164339.376770) (Panasz tv.)
* Az elektronikus ügyintézés és a bizalmi szolgáltatások általános szabályairól szóló 2015. évi CCXXII. törvény (E-ügyintézési tv.)
* [A polgári perrendtartásról szóló 2016. évi CXXX. törvény](http://njt.hu/cgi_bin/njt_doc.cgi?docid=198992.375437) (Pp.)
* [Az általános közigazgatási rendtartásról szóló 2016. évi CL. törvény](http://njt.hu/cgi_bin/njt_doc.cgi?docid=199170.362806) (Ákr.)
* [A közigazgatási perrendtartásról szóló 2017. évi I. törvény](http://njt.hu/cgi_bin/njt_doc.cgi?docid=200732.377424) (Kp.)
* [Az Európai Unió és az ENSZ Biztonsági Tanácsa által elrendelt pénzügyi és vagyoni korlátozó intézkedések végrehajtásáról szóló 2017. évi LII. törvény](http://njt.hu/cgi_bin/njt_doc.cgi?docid=202104) (Pvkit.)
* [A pénzmosás és a terrorizmus finanszírozása megelőzéséről és megakadályozásáról szóló 2017. évi LIII. törvény](http://njt.hu/cgi_bin/njt_doc.cgi?docid=202105.377429) (Pmt.)
* [Az adózás rendjéről szóló 2017. évi CL. törvény](http://njt.hu/cgi_bin/njt_doc.cgi?docid=205358.370241) (Art.)
* [Az adóhatóság által foganatosítandó végrehajtási eljárásokról szóló 2017. évi CLIII. törvény](http://njt.hu/cgi_bin/njt_doc.cgi?docid=205372.375443) (Avt.)
* A közigazgatási szabályszegések szankcióiról szóló 2017. évi CXXV. törvény (Szankc. tv.)
* A különleges jogállású szervekről és az általuk foglalkoztatottak jogállásáról szóló 2019. évi CVII. törvény
* [A mérésügyről szóló törvény végrehajtásáról szóló 127/1991. (X. 9.) Korm. rendelet](http://njt.hu/cgi_bin/njt_doc.cgi?docid=15840.370714)
* [A kereskedelmi tevékenységek végzésének feltételeiről szóló 210/2009. (IX. 29.) Korm. rendelet](http://njt.hu/cgi_bin/njt_doc.cgi?docid=126456.379233)
* A felelős játékszervezés részletes szabályairól szóló 5/2021. (X. 21.) SZTFH rendelet
* Az elektronikus ügyintézési szolgáltatások nyújtására felhasználható elektronikus aláíráshoz és bélyegzőhöz kapcsolódó követelményekről szóló 137/2016. (VI.13.) Korm. rendelet
* [A közérdekű adat iránti igény teljesítéséért megállapítható költségtérítés mértékéről szóló 301/2016. (IX. 30.) Korm. rendelet](http://njt.hu/cgi_bin/njt_doc.cgi?docid=197704.378020)
* [A fogyasztóvédelmi hatóság kijelöléséről szóló 387/2016. (XII. 2.) Korm. rendelet](http://njt.hu/cgi_bin/njt_doc.cgi?docid=199002.370459)
* Az elektronikus ügyintézés részletszabályairól szóló 451/2016. (XII.19.) Korm. rendelet
* [Az egyes közérdeken alapuló kényszerítő indok alapján eljáró szakhatóságok kijelöléséről szóló 531/2017. (XII. 29) Korm. rendelet](http://njt.hu/cgi_bin/njt_doc.cgi?docid=206388.379903)
* [Az Európa Tanács Moneyval országjelentésben Magyarország részére megfogalmazott pénzmosás elleni ajánlások végrehajtásáról készített akciótervről szóló 1688/2017. (IX. 22.) Korm. határozat](http://njt.hu/cgi_bin/njt_doc.cgi?docid=204354)
* [A Kormány tagjainak feladat és hatásköréről szóló 94/2018. (V. 22.) Korm. rendelet](http://njt.hu/cgi_bin/njt_doc.cgi?docid=208417.379592)
* [A pénzmosás és terrorizmus finanszírozása elleni nemzeti kockázatértékelés felülvizsgálata eredményeképp megfogalmazott intézkedésekről szóló 1691/2018. (XII. 17.) Korm. határozat](http://njt.hu/cgi_bin/njt_doc.cgi?docid=211650)
* [A Pénzmosás Elleni Koordinációs Tanácsról szóló 1409/2019. (VII. 9.) Korm. határozat](http://njt.hu/cgi_bin/njt_doc.cgi?docid=214976.370284)
* A személyi megfelelőség megállapítására és meghosszabbítására vonatkozó eljárási szabályokról szóló 19/2021. (X. 29.) SZTFH rendelet
* Az egyes koncesszióköteles tevékenységek tekintetében az illetékes ágazati miniszteri feladatok ellátásáról szóló 495/2020. (XI.11.) Korm. rendelet
* A koncesszióról szóló 1991. évi XVI. törvény szerinti koncessziós eljárások egyes szabályairól szóló 727/2020. (XII.31.) Korm. rendelet
* [A lóversenyfogadás szabályairól szóló 20/1991. (XI. 5.) FM-PM együttes rendelet](http://njt.hu/cgi_bin/njt_doc.cgi?docid=15229.372663)
* Az egyes szerencsejátékok engedélyezésével, lebonyolításával és ellenőrzésével kapcsolatos feladatok végrehajtásáról szóló 20/2021. (X. 29.) SZTFH rendelet (Vhr.)
* [A pénzmosás és a terrorizmus finanszírozása megelőzéséről és megakadályozásáról szóló 2017. évi LIII. törvény, valamint az Európai Unió és az ENSZ Biztonsági Tanácsa által elrendelt pénzügyi és vagyoni korlátozó intézkedések végrehajtásáról szóló 2017. évi LII. törvény alapján elkészítendő belső szabályzat kötelező tartalmi elemeiről szóló 21/2017. (VIII. 3.) NGM rendelet](http://njt.hu/cgi_bin/njt_doc.cgi?docid=203482)
* A játékkaszinót, kártyatermet működtetők, távszerencsejátéknak nem minősülő fogadást, távszerencsejátékot és online kaszinójátékot szervezők részére a pénzmosás és a terrorizmus finanszírozása megelőzéséről és megakadályozásáról szóló 2017. évi LIII. törvény végrehajtásának, valamint az Európai Unió és az ENSZ Biztonsági Tanácsa által elrendelt pénzügyi és vagyoni korlátozó intézkedések végrehajtásáról szóló 2017. évi LII. törvény szerinti szűrőrendszer kidolgozásának és működtetése minimumkövetelményeinek részletes szabályairól szóló 4/2021. (X. 21.) SZTFH rendelet
* [A természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK rendelet hatályon kívül helyezéséről szóló Európai Parlament és Tanács (EU) 2016/679 számú rendelete **[GDPR]**](https://eur-lex.europa.eu/legal-content/HU/TXT/?uri=CELEX%3A32016R0679)
* [Az Európai Parlament és a Tanács (EU) 2018/1808 irányelve (2018. november 14.) a tagállamok audiovizuális médiaszolgáltatások nyújtására vonatkozó egyes törvényi, rendeleti vagy közigazgatási rendelkezéseinek összehangolásáról szóló 2010/13/EU irányelvnek (Audiovizuális médiaszolgáltatásokról szóló irányelv) a változó piaci körülményekre tekintettel való módosításáról **[AVMSD]**](https://eur-lex.europa.eu/legal-content/hu/TXT/?uri=CELEX:32018L1808)

1. **Az SZTFH eljárásai szerencsejáték ügyekben, illetve az Szjtv. hatálya alá tartozó ügyekben:**
2. Engedélyezési eljárás
3. Nyilvántartásba vételi eljárás
4. Szerencsejáték-felügyeleti ellenőrzési és hatósági eljárás
5. Felelős játékszervezéssel kapcsolatos eljárás
6. Pmt. végrehajtásával kapcsolatos eljárás
7. Fizetési kedvezmény iránti eljárás
8. Játékminősítés iránti eljárás
9. **Engedélyezési eljárás**

Az eljárás minden esetben kérelemre indul. Az egyes kérelmek kötelező tartalmi elemeit, csatolandó mellékleteit és az eljárásért fizetendő igazgatási szolgáltatási díj mértékét az Szjtv., valamint a Vhr. tartalmazza. A kérelmeket elektronikus úton, az ügyfél Cégkapuján/ Ügyfélkapuján keresztül az SZTFH Hivatali kapujára, vagy az SZTFH Központi Ügyfélszolgálatán és Területi Kirendeltségein ügyfélfogadási időben, személyesen kell benyújtani, vagy az SZTFH központi címére, illetve bármely Területi Kirendeltség címére postai úton kell megküldeni. Az SZTFH-hoz benyújtott kérelmek elbírálására főszabályként az Szjtv. és a Vhr. rendelkezései irányadóak. Az Ákr.-t az Szjtv.-ben, valamint a Vhr.-ben meghatározott eltérésekkel és kiegészítésekkel kell alkalmazni. Hiányosan benyújtott kérelem esetén, annak beérkezésétől számított 15 napon belül az SZTFH intézkedik a hiánypótlási felhívás kibocsátásáról, amely kibocsátásának több ízben is helye van. Az SZTFH a szerencsejáték szervezésének engedélyezése iránti kérelem elbírálásáról 75 napon belül, játékautomata nyilvántartásba vételéről 15 napon belül dönt, egyéb kérelem esetén sommás eljárásban 8 napon belül, ennek hiányában az általános 60 napos ügyintézési határidőn belül dönt. Az Szjtv. 7/A. § (3) bekezdése alapján **az SZTFH a kérelem elbírálásához előírhatja a kérelem egyes adatainak részletezését, kiegészítését**. A hírközlő eszköz és rendszer által történő szerencsejáték szervezési tevékenység engedélyezéséhez a szervezőnek igazolnia kell, hogy a véletlen elemeket az elektronikus játékrendszerek auditálása alapján biztosítja. Ha a szerencsejáték szervezése során elsődleges adatforrásként működő számítógépes rendszert alkalmaznak, akkor az engedélyezési eljárásban az informatikai rendszerre vonatkozó részletes dokumentációt, továbbá az auditálásról szóló okiratokat is csatolni kell a kérelemhez. Ha a kérelem és annak mellékletei, valamint az SZTFH rendelkezésére álló adatok a jogszabályokban foglaltaknak teljes körűen megfelelnek, akkor az SZTFH a kérelemnek helyt ad (hatósági bizonyítványt állít ki, megállapítja a személyi megfelelőséget, engedélyt ad ki, jóváhagyja a játéktervet, stb.). Amennyiben az ügyfél a hiánypótlási felhívásban foglaltakat nem teljesíti, az SZTFH a kérelemre indult eljárást megszüntetheti. Ha a kérelemben foglaltak a jogszabályi előírásoknak nem felelnek meg, az SZTFH elutasító döntést hozhat. A kérelmek előterjesztésének módjáról, igazgatási szolgáltatási díjakról, határidőkről, valamint az engedélyezési eljárásához kapcsolódó fontosabb tudnivalókról az alábbi pontokban részletesebben tájékozódhat.

***1.1. Kérelem tevékenység megkezdésekor személyi megfelelőség megállapítására és hatósági bizonyítvány kiállítására (benyújtandó az SZTFH\_04 jelű nyomtatványon)***

Az Szjtv. 7/B. § (5) bekezdése szerint, a szerencsejáték-szervező tevékenység megkezdésekor a szervezőnek személyi megfelelősége megállapítása és hatósági bizonyítvány kiállítása iránt a szerencsejáték-felügyeleti hatóság által rendszeresített formanyomtatványon kérelmet kell benyújtania. A szervezőnek kérelméhez csatolnia kell a személyi megfelelőség igazolásához szükséges, jogszabályban meghatározott okiratokat és adatokat, valamint a létesítő okiratot. A kérelem elektronikus úton történő benyújtása esetén a székhely, lakóhely szerint illetékes önkormányzati adóhatóság, illetve vámhatóság igazolását az Szjtv. 2. §-ának (5) bekezdésében foglaltakról, elektronikusan kiállított és digitális aláírás hitelesítéssel ellátott formában kell csatolni.

Az SZTFH a személyi feltételek vizsgálatát követően a szervező személyi megfelelőségét az annak igazolásául szolgáló legkésőbb kiállított okirat keltezésétől számított három évig állapítja meg, valamint hatósági bizonyítványt állít ki, amely a kiállítás napjától három évig érvényes.

A hatósági bizonyítvány szerencsejáték-szervező tevékenységre nem jogosít. Az SZTFH a hatósági bizonyítványt a személyi megfelelőség megállapítására és meghosszabbítására vonatkozó eljárási szabályokról szóló 19/2021. (X. 29.) SZTFH rendelet 2. melléklete szerinti adattartalommal adja ki. A hatósági bizonyítvány kiállítása iránti kérelem illetékmentes eljárás. Az eljárás során az Szjtv. 2. § (4) bekezdés b) pontja szerinti tények fennállására vonatkozó adatok igazolására szolgáló – a kérelmező Pmt. szerinti tényleges tulajdonosára vonatkozóan is szükséges – bűnügyi nyilvántartás adatait tartalmazó iratot, a nyilatkozattételre köteles személy kérelmére az SZTFH szerzi be a bűnügyi nyilvántartó szervtől.

***1.2. Bejelentés személyi megfelelőség megállapításakor figyelembe vett tény, körülmény változásáról/Kérelem személyi megfelelőség ismételt megállapítására (benyújtandó az SZTFH\_05 jelű nyomtatványon)***

Ezt a nyomtatványt két esetben kell előterjeszteni:

1.) Ha a szervező a már korábban megállapított személyi megfelelőségét annak érvényességének lejárta előtt ismételten igazolja. Az Szjtv. 2. § (8) bekezdése szerint, a szerencsejáték-szervező a 2. § (4) bekezdésének b) és d)pontjaiban és az (5) bekezdésben meghatározott személyi megfelelőségének folyamatosan fenn kell állnia, a szerencsejáték-felügyeleti hatóság pedig a személyi megfelelőség meglétét köteles ellenőrizni. A kérelmet a személyi megfelelőség érvényességének utolsó napjáig kell benyújtani. A határidőben benyújtott hosszabbításra irányuló kérelem végleges döntéssel történő elbírálásáig az SZTFH vélelmezi a személyi megfelelőség folyamatos fennállását. Az SZTFH a szervező személyi megfelelőségét az annak igazolásául szolgáló legkésőbb kiállított okirat keltezésétől számított három évig állapítja meg. Ha a szervező a fenti kötelezettségének nem tesz eleget, az Szjtv. 13. § (7) bekezdésében foglaltakra tekintettel az SZTFH megállapítja a szerencsejáték szervező tevékenység megszűnését, a szervező részére kiállított engedélyek érvénytelenségét.

2.) Ha olyan változás van a gazdasági társaság életében, amely a személyi megfelelőség érvényességi idejét nem érinti, de a társasági szerződés módosítására sor került, akkor a létesítő okirat módosításának elfogadásától számított 30 napon belül be kell nyújtani az alábbi okiratokat: ­

– társasági szerződés módosítását,

* az ügyvezető, valamint a társaság tagjainak, tényleges tulajdonosának személyében történő változás esetében az erre vonatkozó személyi megfelelőséget igazoló iratokat is. (A szükséges dokumentumok részletes felsorolását a nyomtatvány is tartalmazza.).

A bejelentést az alábbi változások esetén kell megtenni:

* gazdasági társaság átalakulása (összeolvadás, beolvadás, kiválás, különválás),
* alaptőke/törzstőke változás,
* tagváltozás,
* vezető tisztségviselő változása,
* tényleges tulajdonos változása,
* a gazdasági társaság elnevezésének megváltozása,
* székhelyváltozás,
* adószám változása,
* cégjegyzék-szám változása.

A bejelentés nyilvántartásba vétele, valamint a kérelem elbírálása illetékmentes.

A személyi megfelelőség hosszabbításra irányuló kérelem esetén az Szjtv. 2. § (4) bekezdés b) pontja szerinti tények fennállására vonatkozó – a kérelmező Pmt. szerinti tényleges tulajdonosára vonatkozóan is szükséges – adatokat a nyilatkozattételre köteles személy kérelmére az SZTFH szerzi be a bűnügyi nyilvántartó szervtől.

***1.3. Kérelem kártyaterem üzemeltetésére (benyújtandó az SZTFH\_27 jelű nyomtatványon)***

Az Szjtv. 29/B. §-a értelmében kártyateremben kártyajátékot kizárólag e célból alapított (kizárólagos tevékenységi kör a 92.00 08’as TEÁOR), legalább 25 millió alap- vagy törzstőkével rendelkező gazdasági társaság szervezhet. Egy kártyateremben kizárólag egy gazdasági társaság szervezhet kártyajátékot. Kártyaterem kizárólag a közterület felől saját bejárattal rendelkező épületben, vagy külön bejárattal rendelkező építészetileg zárt helyiségben létesíthető A kártyateremben – amely ifjúsági, gyermek, oktatási vagy nevelési intézmény, ifjúsági klub, egészségügyi intézmény, nevelési-oktatási, felsőoktatási, egészségügyi, karitatív, szociális, család-, gyermek- és ifjúságvédelmi, kulturális vagy sporttevékenységet ellátó egyházi jogi személy e célt szolgáló ingatlana, továbbá kártyaterem engedélyezése iránti kérelem benyújtásakor már engedélyezett játékkaszinó 200 méteres körzetében nem működhet – legalább 5 és legfeljebb 10 asztal üzemeltethető.

A kártyateremben kizárólag totalizatőri, készpénzes és/vagy versenyrendszerű póker típusú kártyajáték szervezhető. Készpénzes lebonyolítás esetén a kezdőtét az 500, illetve az 1000 forintot, illetve egy játékos által egyidejűleg beváltható összeg a 100 ezer forintot nem haladhatja meg. Verseny rendszerű lebonyolítás esetén a nevezési díj mértéke az 50 ezer forintot nem haladhatja meg.

A kártyatermet a játék tisztasága, biztonságos lebonyolítása, a rend és a vagyonvédelem, továbbá a Pmt.-ben előírt feladatok végrehajtása érdekében videotechnikai ellenőrzési rendszerrel kell ellátni, amelynek felvételeit az esetleges játékosi panaszok kivizsgálása érdekében a rögzítéstől számított 45 napig meg kell őrizni.

A Pmt. hatálya alá tartozó szolgáltatóként a kártyaterem üzemeltetője köteles a Pmt.-ben meghatározott feladatok teljesítésére belső szabályzatot készíteni és azt a tevékenység engedélyezésére irányuló kérelemmel együtt az SZTFH-hoz jóváhagyásra benyújtani. A Pmt. alapján elkészítendő belső szabályzathoz a pénzmosás és a terrorizmus finanszírozása megelőzéséről és megakadályozásáról szóló 2017. évi LIII. törvény, valamint az Európai Unió és az ENSZ Biztonsági Tanácsa által elrendelt pénzügyi és vagyoni korlátozó intézkedések végrehajtásáról szóló 2017. évi LII. törvény alapján elkészítendő belső szabályzat kötelező tartalmi elemeiről szóló 21/2017. (VIII. 3.) NGM rendelet, a Pmt. végrehajtására és a Pvkit. szerinti szűrőrendszer kidolgozására a játékkaszinót, kártyatermet működtetők, távszerencsejátéknak nem minősülő fogadást, távszerencsejátékot és online kaszinójátékot szervezők részére a pénzmosás és a terrorizmus finanszírozása megelőzéséről és megakadályozásáról szóló 2017. évi LIII. törvény végrehajtásának, valamint az Európai Unió és az ENSZ Biztonsági Tanácsa által elrendelt pénzügyi és vagyoni korlátozó intézkedések végrehajtásáról szóló 2017. évi LII. törvény szerinti szűrőrendszer kidolgozásának és működtetése minimumkövetelményeinek részletes szabályairól szóló 4/2021. (X. 21.) SZTFH rendelet az irányadó. Az egyes feladatok köréből kiemelendő, hogy a kártyaterembe belépő játékosok azonosítását a Pmt.-ben felsorolt okiratok alapján el kell végezni, továbbá, hogy a kártyatermet pénzmosásra utaló adat, tény vagy körülmény felmerülése esetén a törvényben előírtaknak megfelelően bejelentési kötelezettség terheli.

Az SZTFH eljárásáért, így a szerencsejáték szervezésének engedélyezéséért, az SZTFH által végzett egyes igazgatási szolgáltatások igénybevételéért igazgatási-szolgáltatási díjat kell fizetni. Az Szjtv. 35/A. § (3) bekezdésének e) pontja szerint ennek összege kártyaasztalonként 18 ezer forint, melyet a10032000-00362887-00000000 számú, SZTFH Előirányzat-felhasználási keretszámla javára történő átutalással, valamint az **SZTFH** fizetési számlájára történő készpénzátutalási megbízás útján lehet teljesíteni. A kérelemhez egyidejűleg az SZTFH\_27-1 pótlap (D) blokkjában megadott teljes dokumentációt csatolni kell, a korábbi eljárások során benyújtott dokumentumok az aktuális eljárásban teljesítettként nem fogadhatók el.

Az engedélyezési eljárás során benyújtandó iratok közül kiemelten fontos a kártyaterem minden elsődleges adatforrásként működő számítógépes rendszerének megfelelőségét igazoló - az Európai Gazdasági Térség területén bejegyzett informatikai rendszerek auditálására jogosult cég által kiállított – auditálási okirat, amelynek ki kell terjednie a Vhr. szerinti számítógépes elszámolási rendszer auditálására is, amennyiben a szervező ilyen rendszert üzemeltet.

Az auditálási okirat fogalmára a Vhr. 76. § 16. pontjában foglalt rendelkezéseket kell alkalmazni.

A kártyateremben a számítógépes rendszer auditálási okiratnak megfelelő állapotát az engedély időtartama alatt folyamatosan biztosítani kell.

Az engedély iránti kérelemre indult eljárásokban az eljárás megszüntetése vagy a kérelem elutasítása esetén az igazgatási-szolgáltatási díjat nem kell visszatéríteni.

***1.4. Kérelem kártyaterem játékterv módosításának jóváhagyására (benyújtandó az SZTFH\_28 jelű nyomtatványon)***

A kártyaterem üzemeltetés csak jóváhagyott játékterv alapján végezhető. A játéktervnek a Vhr. 70. § (1) bekezdésében meghatározott, illetve a kötelező tartalmi elemek kifejtésén túl részletesen tartalmaznia kell mindazon eljárások leírását, adatokat és információkat, amelyek mentén a kérelmező szervezői tevékenységét folytatni kívánja, mert a gyakorlati tevékenység során ettől eltérni csak a játékterv módosításának jóváhagyását követően lehet. A játékterv módosításának jóváhagyása az SZTFH\_28 jelű nyomtatvány benyújtásával kérhető.

Az Szjtv. 35/A. § (1) bekezdése szerint, a szerencsejáték-szervező tevékenység engedélyezéséért és a szerencsejáték-felügyeleti hatóság által végzett egyes igazgatási szolgáltatások igénybevételéért igazgatási-szolgáltatási díjat kell fizetni. Az Szjtv. 35/A. § (3) bekezdésének e) pontja szerint a szervezőnek a kártyaterem engedélyezési eljárásához hasonlóan játékterv módosítása esetén is kártyaasztalonként 18 ezer forint igazgatási-szolgáltatási díjat kell fizetnie, melyet a 10032000-00362887-00000000 számú, SZTFH Előirányzat-felhasználási keretszámla javára történő átutalással, , valamint az SZTFH fizetési számlájára történő készpénzátutalási megbízás útján lehet teljesíteni. A kérelemhez egyidejűleg az SZTFH\_28-1 pótlap (E) blokkjában megadott iratokat kell csatolni.

***1.5. Kérelem I. és II. kategóriába tartozó játékkaszinó engedélyezésére*** *(a kérelem formája nincs alakszerűen meghatározva)*

A játékkaszinóban szervezett szerencsejáték állami monopólium, így ilyen tevékenységet folytatni csak az állam többségi részesedésével működő gazdálkodó szervezet, illetve 100%-ban állami játékszervező tulajdonában lévő gazdasági társaság útján, vagy az állam által átengedett koncesszió alapján lehetséges.

Az Szjtv. értelmében 500.000 lakosonként legfeljebb egy játékkaszinó üzemeltethető azzal, hogy a fővárosban és Pest megyében együtt legfeljebb öt, Baranya, Fejér, Győr-Moson-Sopron, Komárom-Esztergom, Somogy, Tolna, Vas, Veszprém és Zala megyében együtt legfeljebb négy és Bács-Kiskun, Békés, Borsod-Abaúj-Zemplén, Csongrád, Hajdú-Bihar, Heves, Jász-Nagykun-Szolnok, Nógrád és Szabolcs-Szatmár-Bereg megyében együtt legfeljebb három játékkaszinó üzemeltethető.

A játékkaszinó üzemeltetéséhez szükséges az **SZTFH** engedélye is, melyet a koncessziós jog birtokában történő üzemeltetés esetén a koncessziós szerződés megkötése, az állami monopóliumként üzemeltetőnek pedig az SZTFH elnöke hozzájáruló nyilatkozatának beszerzése után kell megszerezni.

Az **SZTFH** a játékkaszinót I. vagy II. kategóriába sorolja be.

I. kategóriába tartozó játékkaszinót kizárólag e célból létrehozott, legalább 1 milliárd forint, II. kategóriába tartozó játékkaszinót kizárólag e célból létrehozott, legalább 100 millió forint, a fővárosban és Pest megyében üzemeltetett játékkaszinó vonatkozásában legalább 300 millió forint alap- vagy törzstőkével rendelkező, az állam többségi részesedésével működő gazdálkodó szervezet, az állami játékszervező kizárólagos tulajdonában lévő gazdasági társaság és/vagy koncessziós társaság működtethet.

Egy játékkaszinó egységben kizárólag egy gazdasági társaság üzemeltethet pénznyerő automatákat. I. kategóriába tartozó játékkaszinónak minősül az a játékkaszinó, amelyben legalább 1000 db pénznyerő automata és legalább 100 db játék és/vagy kártyaasztal üzemel. Egy II. kategóriájú játékkaszinóban legfeljebb 300 db pénznyerő automata üzemeltethető.

Az **SZTFH** engedélyének a kiadására, továbbá a szervezői tevékenységre vonatkozó részletes feltételeket a Szjtv. és a végrehajtására kiadott jogszabályok (Vhr. és a felelős [játékszervezés részletes szabályairól szóló](http://njt.hu/cgi_bin/njt_doc.cgi?docid=192084.355809) 5/2021. (X. 21.) SZTFH rendelet) tartalmazzák. Továbbá, a Pmt., valamint a Pvkit. hatálya kiterjed a játékkaszinó üzemeltetőjére is.

Az engedélykérelemhez a játékkaszinóban elhelyezésre kerülő pénznyerő automatákra vonatkozóan a jogszerű birtoklást igazoló okiratot és a hitelesítésről készült bizonyítványt is csatolni kell, amely esetében a mérésügyi hatóság által digitálisan aláírt hitelesített mérésügyi hitelesítési bizonyítványt is elfogadja az SZTFH.

A Pmt. hatálya alá tartozó szolgáltatóként a játékkaszinó üzemeltetője köteles a Pmt.-ben meghatározott feladatok teljesítésére belső szabályzatot készíteni és azt a tevékenység engedélyezésére irányuló kérelemmel együtt az SZTFH jóváhagyásra benyújtani. A Pmt. alapján elkészítendő belső szabályzathoz a pénzmosás és a terrorizmus finanszírozása megelőzéséről és megakadályozásáról szóló 2017. évi LIII. törvény, valamint az Európai Unió és az ENSZ Biztonsági Tanácsa által elrendelt pénzügyi és vagyoni korlátozó intézkedések végrehajtásáról szóló 2017. évi LII. törvény alapján elkészítendő belső szabályzat kötelező tartalmi elemeiről szóló 21/2017. (VIII. 3.) NGM rendelet, a Pmt. végrehajtására és a Pvkit. szerinti szűrőrendszer kidolgozására a játékkaszinót, kártyatermet működtetők, távszerencsejátéknak nem minősülő fogadást, távszerencsejátékot és online kaszinójátékot szervezők részére a pénzmosás és a terrorizmus finanszírozása megelőzéséről és megakadályozásáról szóló 2017. évi LIII. törvény végrehajtásának, valamint az Európai Unió és az ENSZ Biztonsági Tanácsa által elrendelt pénzügyi és vagyoni korlátozó intézkedések végrehajtásáról szóló 2017. évi LII. törvény szerinti szűrőrendszer kidolgozásának és működtetése minimumkövetelményeinek részletes szabályairól szóló 4/2021. (X. 21.) SZTFH rendelet az irányadó. Az egyes feladatok köréből kiemelendő, hogy a játékkaszinóba belépő játékosok azonosítását, a törvényben felsorolt okiratok alapján el kell végezni, továbbá, hogy a játékkaszinót pénzmosásra utaló adat, tény vagy körülmény felmerülése esetén a Pmt.-ben előírtaknak megfelelően bejelentési kötelezettség terheli.

Az engedélyezési eljárás során benyújtandó iratok közül kiemelten fontos a játékkaszinó minden elsődleges adatforrásként működő számítógépes rendszerének megfelelőségét igazoló - az Európai Gazdasági Térség területén bejegyzett informatikai rendszerek auditálására jogosult cég által kiállított – auditálási okirat, amelynek ki kell terjednie a Vhr. szerinti számítógépes elszámolási rendszer auditálására is, amennyiben a szervező ilyen rendszert üzemeltet.

Az auditálási okirat fogalmára a Vhr. 76. § 16. pontjában foglalt rendelkezéseket kell alkalmazni.

A játékkaszinóban a számítógépes rendszer auditálási okiratnak megfelelő állapotát az engedély időtartama alatt folyamatosan biztosítani kell.

A játékkaszinó engedélyezéséért fizetendő díj játékasztalonként 20 ezer forint és pénznyerő automatánként 2 ezer forint, teremjátékonként 500 ezer forint, e játékeszközöket közvetlenül nem érintő engedélyezési jóváhagyási eljárás esetén 200 ezer forint, az ajándékzseton jóváhagyási eljárás esetén 10 ezer forint, I. kategóriás játékkaszinó esetén legfeljebb 40 millió forint, II. kategóriás játékkaszinó esetén pedig legfeljebb 1 millió forint, amely pénzintézeti átutalással teljesíthető a jogcím megjelölésével.

***1.6. Kérelem II. kategóriába tartozó játékkaszinó játékterv módosításának jóváhagyására (benyújtandó az SZTFH\_29 jelű nyomtatványon)***

Játékkaszinó üzemeltetés csak jóváhagyott játékterv alapján végezhető. A játéktervnek a Vhr. 50. § (1) bekezdésében meghatározott, illetve a kötelező tartalmi elemek kifejtésén túl részletesen tartalmaznia kell mindazon eljárások leírását, adatokat és információkat, amelyek mentén a kérelmező szervezői tevékenységét folytatni kívánja, mert a gyakorlati tevékenység során ettől eltérni csak a játékterv módosításának jóváhagyását követően lehet.

A játékterv módosításának jóváhagyása az SZTFH\_29 jelű nyomtatvány benyújtásával kérhető. Díjfizetés tekintetében az 1.5. pontban foglaltak az irányadók.

***1.6.1. Kérelem II. kategóriába tartozó játékkaszinóban elhelyezett pénznyerő automaták játéktervével összefüggő módosítások jóváhagyására*** *(a kérelem formája nincs alakszerűen meghatározva)*

A szervezőnek külön kell kérelmeznie a pénznyerő automaták játéktervi adatainak jóváhagyását. A vonatkozó játéktervi adatokat a mérésügyi szerv által kiállított hitelesítési bizonyítvány, annak érvényességi ideje lejártáig igazolja. A jóváhagyáshoz csatolni kell a pénznyerő automata érvényes, a mérésügyi szerv által elektronikusan kiállított és digitális aláírás hitelesítéssel ellátott hitelesítési bizonyítványát és – a szervező által korábban nem üzemeltett pénznyerő automata esetén – a jogszerű birtoklást igazoló okiratot. A pénznyerő automata üzemeltetésből történő kivonását a szervező – a pénznyerő automata azonosító adatainak és a kivonás időpontjának megjelölésével – köteles öt nappal előtte írásban bejelenteni az SZTFH-hoz. A játékkaszinóban elhelyezett pénznyerő automaták játéktervével összefüggő módosítások jóváhagyásáért fizetendő igazgatási-szolgáltatási díj mértéke 2000 Ft automatánként.

***1.7. Kérelem távszerencsejáték / online kaszinó szervezésére / játékterv módosításának / játékterv ideiglenes eltérésének a jóváhagyására (benyújtandó SZTFH\_38 jelű nyomtatványon)***

A távszerencsejáték szervezését a lóversenyfogadás kivételével kizárólag a 100%-ban a magyar állam tulajdonában álló Szerencsejáték Zrt. végezheti totalizatőri vagy bukmékeri rendszerű fogadási formában. Lóversenyfogadás esetén kizárólag a 100%-ban a magyar állam tulajdonában álló Magyar Lóversenyfogadást-szervező Kft. szervezhet távszerencsejátékot totalizatőri vagy bukmékeri rendszerű fogadási formában. Online kaszinójáték szervezésére kizárólag a Magyarország területén található játékkaszinó üzemeltetésére szóló koncesszió jogosultja jogosult, amely az online kaszinójáték szervezését a kaszinójáték szervezésére létrehozott koncessziós társaság útján végezheti.

A távszerencsejáték és az online kaszinó szervezés engedélyezése iránti kérelmet az Szjtv.-ben és a Vhr.-ben meghatározott tartalommal kell előterjeszteni, a fontosabb vonatkozó szabályokat az Szjtv. 29/C– 29/V. §-ai tartalmazzák.

A szervező a távszerencsejáték szervezés engedélyezéséért 10 millió forint,az online kaszinójáték engedélyezéséért a játékkaszinó engedélyezéséért előterjesztett kérelemmel egyidejűleg benyújtott kérelem esetén 2,5 millió forint, egyéb esetben 5 millió forint igazgatási-szolgáltatási díjat fizet.

Az **SZTFH** a távszerencsejáték szervezésére vonatkozó engedélyt – ha a kérelem az Szjtv.-ben, külön jogszabályban meghatározott feltételeknek megfelel és az Szjtv. 3. § (1a) bekezdés a) pontja szerinti szerencsejátékra szóló engedély esetén a távszerencsejáték szervező az **SZTFH** részére igazolta, hogy a távszerencsejáték szervező az általa szervezett játékokban érintett vagyoni értékű jogokra vonatkozóan a jogosultakkal felhasználási szerződést kötött – legfeljebb 5 éves határozott időtartamra adja ki.

A Pmt. hatálya alá tartozó szolgáltatóként a távszerencsejáték és az online kaszinójáték szervezője köteles a Pmt.-ben meghatározott feladatok teljesítésére belső szabályzatot készíteni és azt a tevékenység engedélyezésére irányuló kérelemmel együtt az **SZTFH-hoz** jóváhagyásra benyújtani.

Az engedélyezési eljárás során benyújtandó iratok közül kiemelten fontos a távszerencsejáték és az online kaszinójáték műszaki-informatikai rendszerére vonatkozó auditálási okirat, amelynek fogalmára a Vhr. 76. § 16. pontjában foglalt rendelkezéseket kell alkalmazni.

A szervezőnek a távszerencsejáték és online kaszinójáték játékterve módosításának jóváhagyására vonatkozó kérelem esetén 21 ezer forint igazgatási-szolgáltatási díjat, távszerencsejáték játéktervétől való, ideiglenes eltérésre vonatkozó kérelem esetén 200 ezer forint igazgatási-szolgáltatási díjat kell fizetnie, melynek módja – távszerencsejáték és online kaszinó esetében is –10032000-00362887-00000000 számú, SZTFH Előirányzat-felhasználási keretszámla javára történő átutalással, vagy az SZTFH fizetési számlájára történő készpénzátutalási megbízás. A kérelemhez egyidejűleg az SZTFH\_38-2 pótlap (I) blokkjában megadott iratokat kell csatolni.

***1.8. Kérelem sorsolásos játék / fogadás szervezésére / játékterv módosításának jóváhagyására*** *(a kérelem formája nincs alakszerűen meghatározva)*

Sorsolásos játék szervezését 100%-ban a Magyar Állam tulajdonában lévő, szerencsejáték-szervező tevékenység rendszeres folytatására létrehozott gazdálkodó szervezet (a továbbiakban: állami játékszervező), továbbá az állami játékszervező kizárólagos tulajdonában lévő gazdasági társaság, illetve az állam többségi részesedésével működő gazdálkodó szervezet végezheti, e tevékenység gyakorlásának jogát az állam koncessziós szerződésben időlegesen másnak átengedheti.

Számsorsjáték szervezésére kizárólag az állami játékszervező jogosult. Sorsjáték szervezése koncessziós szerződés alapján is végezhető.

Távszerencsejáték a fogadás, ha azt kizárólag hírközlő eszköz és rendszer útján szervezik.

A távszerencsejáték szervezését

*a)* a lóversenyfogadás kivételével kizárólag a 100%-ban a magyar állam tulajdonában álló Szerencsejáték Zrt.,

*b)* lóversenyfogadás esetén kizárólag a 100%-ban a magyar állam tulajdonában álló Magyar Lóversenyfogadást-szervező Kft. végezheti.

Lóversenyfogadás kivételével totalizatőri rendszerű fogadást kizárólag az az állami játékszervező szervezhet, amely legalább 1 milliárd forint alap- vagy törzstőkével rendelkezik és a fogadás szervezését megelőzően legalább 5 évig az Szjtv. hatálya alá tartozó szerencsejáték(ok) szervezésével foglalkozott.

Lóversenyfogadás kivételével a bukmékeri rendszerű fogadás szervezéséhez az állami játékszervezőnek, továbbá az állami játékszervező kizárólagos tulajdonában lévő gazdasági társaságnak, illetve az állam többségi részesedésével működő gazdálkodó szervezetnek legalább 1 milliárd forint alap- vagy törzstőkével és legalább ötéves szerencsejáték-szervezői gyakorlattal kell rendelkeznie.

Lóversenyfogadás szervezéséhez a nemzeti vagyonról szóló 2011. évi CXCVI. törvény 3. § (1) bekezdésének *a)* pontjában szereplő jogi személynek, legalább 100 millió forint alap- vagy törzstőkével kell rendelkeznie.

A sorsolásos játék / fogadásszervezés engedélyezése iránti kérelmet az Szjtv.-ben és a Vhr.-ben meghatározott tartalommal kell előterjeszteni, a fontosabb vonatkozó szabályokat az Szjtv. 15-24/A. §-ai, 28/A-29. §-ai tartalmazzák. A szervezőnek sorsolásos játék engedélyezési eljárása esetén, a játéktervben megjelölt nyereményalap 0,5 ezrelékét, de legfeljebb 10 millió forint igazgatási-szolgáltatási díjat, totalizatőri rendszerű fogadás engedélyezési eljárása esetén a költségvetésében meghatározott nyereményalap 0,5 ezrelékét, de legfeljebb 10 millió forint igazgatási-szolgáltatási díjat kell fizetnie. Bukmékeri rendszerű fogadás engedélyezési eljárása esetén, a költségvetésében meghatározott tiszta játékbevétel 2 ezrelékét, de legfeljebb 1 millió forint igazgatási-szolgáltatási díjat kell a szervezőnek megfizetnie. A befizetés teljesítésének módja mindegyik esetben a 10032000-00362887-00000000 számú, SZTFH Előirányzat-felhasználási keretszámla javára történő átutalással, valamint az SZTFH fizetési számlájára történő készpénzátutalási megbízással. A távszerencsejátéknak nem minősülő fogadás engedélyezéséhez szükséges az is, hogy a szervező a Pmt. szerinti belső szabályzatát az SZTFH-hoz jóváhagyás céljából az engedélykérelemmel együtt benyújtsa.

***1.9. Kérelem szerencsejáték szervezésével kapcsolatos díj és bírság bevételi számlára megfizetett összeg visszautalása iránt (benyújtandó az SZTFH\_24 jelű nyomtatványon)***

A szerencsejáték szervezéssel kapcsolatos díj és bírság bevételi számlára megfizetett összeg visszautalását az SZTFH\_24 jelű nyomtatvány felhasználásával kell kérelmezni. A nyomtatvány (B) blokkjában fontos annak megjelölése, hogy a visszautalni kívánt befizetés milyen okból kifolyólag történik (téves jogcímen történt a befizetés, túlfizetés történt, vagy nem megfelelő számlaszámra történt a befizetés). A kérelemhez a visszautalási kérelem okára figyelemmel az SZTFH\_24 jelű nyomtatvány főlapjának (E) blokkjában feltüntetett iratokat szükséges csatolni.

***1.10. Kérelem nyereményigazolás zárt számítástechnikai rendszeren keresztül történő kiállításának a jóváhagyása iránt (benyújtandó az SZTFH\_26 jelű nyomtatványon)***

Az Szjtv. 1. § (8) bekezdése szerint a nyereményre jogosult játékos kérésére a szerencsejáték-szervező köteles a 2 millió forintot, illetve ennek megfelelő valutaösszeget meghaladó nyereményről annak jogcímét és értékét (forint/deviza) tanúsító igazolást adni. A valutaösszeg átváltása tekintetében a nyeremény kifizetésének napján érvényes, a Magyar Nemzeti Bank által közzétett hivatalos devizaárfolyamot kell alkalmazni. A nyereményigazolásnak tartalmaznia kell a szerencsejáték-szervező és a játékos azonosító adatait, a nyerés és a nyeremény átvételének helyét és időpontját, a szerencsejáték-szervező által a nyereményből levont személyi jövedelemadó összegét. A nyereményigazolás az SZTFH által rendszeresített és hitelesített bizonylaton, vagy az SZTFH jóváhagyásával – amennyiben a szerencsejáték-szervező a játékos személyes adatai, valamint egyéb, személyiségi jogai védelmét biztosítja – zárt számítástechnikai rendszeren keresztül is kiállítható. A szerencsejáték-szervező köteles valamennyi kérelmet a nyereményigazolás kiállításának általa választott módján egységesen teljesíteni.

Az Szjtv. 1. § (12) bekezdésében foglaltak alapján a nyereményigazolások zárt számítástechnikai rendszeren keresztül történő kiállításának jóváhagyása iránt a szervező az SZTFH által rendszeresített formanyomtatványon terjeszthet elő kérelmet.

A szerencsejáték-szervező az Szjtv. 1. § (12) bekezdése szerinti kérelmet az SZTFH\_26 jelű nyomtatványon terjesztheti elő, melyhez csatolnia kell valamely, az Európai Gazdasági Térség területén bejegyzett, hírközlő eszközök és rendszerek auditálására jogosult cég által kiadott, a rendszer auditálását igazoló okiratot. Az SZTFH\_26 jelű nyomtatványt a főlapja (C) blokkjában felsorolt iratok egyidejű csatolásával kell benyújtani. A nyereményigazolás zárt számítástechnikai rendszeren keresztül történő kiállítása iránti kérelemre indult eljárás illetékmentes.

1. **Nyilvántartásba vételi eljárás**

Az eljárás minden esetben bejelentésre indul. Az ajándéksorsolás és a játékautomata nyilvántartás céljából történő bejelentést az alábbiakban részletezett nyomtatványokon lehet előterjeszteni. A bejelentések előterjesztésének módjáról, felügyeleti díjakról, határidőkről, valamint a nyilvántartásba vételi eljárásához kapcsolódó fontosabb tudnivalókról a 2.1-2.4. pontokban részletesebben tájékozódhat.

***2.1. Ajándéksorsolás bejelentése (benyújtandó az SZTFH\_02 jelű űrlapon)***

Aki rendszeresen saját nevében áruk, szolgáltatások értékesítését végzi, engedély nélkül rendezhet és bonyolíthat le vásárlással vagy szolgáltatás igénybevételével egybekötött ajándéksorsolásos akciót (a továbbiakban: ajándéksorsolás), amelyben a vásárlónak a meghatározott értékű, mennyiségű vagy fajtájú áru megvételekor vagy szolgáltatás igénybevételekor kapott sorsjegy nyilvános kihúzása esetén áru vagy szolgáltatás formájában nyereményt kell adni. A nyilvánosságot a szervező a húzás helyének és időpontjának nyilvános közzétételével (már az akció meghirdetésekor) köteles biztosítani. Az ajándéksorsolást legkésőbb a játék meghirdetését megelőző 10 nappal korábban be kell jelenteni az SZTFH-hoz, az SZTFH honlapján közzétett űrlapon (SZTFH\_02). Az ajándéksorsolás bejelentés illetékmentes. A bejelentéshez mellékelni kell a részvételi szabályzatot, amelyet a bejelentéssel egyidejűleg kell előterjeszteni. A sorsoláson közjegyző jelenléte kötelező. Ez a törvényi rendelkezés biztosítja az ajándéksorsolás tisztaságát, illetve védi a játékosok érdekeit. Törvényi előírás a hatósági ellenőrzés lehetőségének biztosítása is.

Hiányosan előterjesztett bejelentés esetén, annak beérkezésétől számított 8 napon belül az SZTFH intézkedik a hiánypótlási felhívás kibocsátásáról. Ha a bejelentés és annak mellékletei a jogszabályokban foglaltaknak teljes körűen megfelelnek, akkor az SZTFH a nyilvántartásba vételről dönt. Amennyiben az ügyfél a hiánypótlási felhívásban foglaltakat nem teljesíti, az SZTFH az eljárást megszüntetheti. Ha a bejelentésben foglaltak a jogszabályi előírásoknak nem felelnek meg, az SZTFH a nyilvántartásba vételt megtagadhatja.

Az ajándéksorsolást szervező a szerencsejáték-felügyeleti díj megfizetésére köteles, a felügyeleti díj fizetéshez kapcsolódó kötelezettségekről a 3.2.1. pontban részletesebben tájékozódhat.

Az ajándéksorsolással kapcsolatos fontosabb rendelkezéseket a Szjtv. 23-23/A §-ai, 36/C.-36/E. §-ai, valamint a Vhr. 74. §-a rögzíti.

***2.2. Ajándéksorsolás módosításának bejelentése (benyújtandó szintén az SZTFH\_02 jelű űrlapon)***

Az ajándéksorsolás nyilvántartásba vétele érdekében történő bejelentés megtételét követően az abban foglaltaktól eltérni a változtatás időpontját megelőző 10 nappal benyújtott bejelentés teljesítésével lehet. A változtatás azonban nem sértheti a játékosok érdekeit. Például a bejelentésben megjelölt kisorsolandó nyeremények értékét nem lehet csökkenteni. A sorsolás időpontját módosíthatja, azonban a részvételi időszakot nem hosszabbíthatja meg. A bejelentés módosítása szintén illetékmentes.

***2.3. Bejelentés játékautomata üzemeltetésének nyilvántartásba vételéhez/nyilvántartásból történő törléséhez (benyújtandó az SZTFH\_01 jelű űrlapon)***

Játékautomatának minősül az az elektronikusan, vagy mechanikusan vezérelt játék folytatására alkalmas szórakoztató szolgáltatást nyújtó berendezés, amely nem tartozik a pénznyerő automatákra vonatkozó előírások hatálya alá.

Az üzemeltető köteles – nyilvántartásba vétel céljából – az SZTFH\_hoz bejelenteni az általa működtetni kívánt játékautomatát. A bejelentést játékautomatánként az SZTFH honlapján közzétett [**SZTFH\_01**-es formanyomtatványon](https://teszt.szf.gov.hu/ugyintezes/nyomtatvanyok-urlapok/szf01/) kell teljesíteni, melyet számítógépes program (ÁNYK) segítségével kell kitölteni és előállítani. A kérelmet elektronikus úton (ügyfélkapun/cégkapun keresztül) vagy a kitöltött és kinyomtatott iratot aláírva kell személyesen vagy postai úton benyújtani az SZTFH-nak.

A játékautomata nyilvántartásba vétele és annak törlése illetékmentes. Játékautomata nyilvántartásba vétele esetén a játékautomata hitelesítési bizonyítványának egy eredeti példányát, ésaz első féléves játékadó befizetésének igazolását is mellékelni szükséges a bejelentéshez. Játékautomata nyilvántartásba vételének ügyintézési határideje sommás eljárásban 8 nap, ennek hiányában 15 nap. Ha a bejelentés és annak mellékletei a jogszabályokban foglaltaknak teljeskörűen megfelelnek, az SZTFH a nyilvántartásba vételről igazolást (regisztrációs kártya) állít ki, melyben a kérelemben foglalt időtartamra, de legfeljebb hitelességének időtartamára veszi nyilvántartásba az adott játékautomatát. A regisztrációs kártyát az üzemeltető köteles a játékautomatán jól látható helyre felragasztani. Érvényes regisztrációs kártya nélkül játékautomata nem üzemeltethető, illetve nem helyezhető el közterületen, vagy a közönség számára nyitva álló épületben vagy helyiségben. A meghibásodott játékautomatát a szervező köteles 3 munkanapon belül megjavíttatni vagy elszállíttatni az üzemeltetés helyéről. A bejelentéssel és az üzemeltetéssel kapcsolatos fontosabb rendelkezéseket az Szjtv. 29/A. §-a, valamint a Vhr. 72.§-a rögzítik.

A játékautomata üzemeltetője játékadó fizetésére kötelezett. Az Szjtv. 33/A. §-a szerint, ennek mértéke évente 60 ezer forint játékautomatánként. A játékautomata üzemeltetője köteles az első féléves adóösszeget a nyilvántartásba-vételi kérelem benyújtását megelőzően, a további időszakokra vonatkozó adóösszeget pedig félévente előre bevallani, és ezzel egyidejűleg megfizetni, melynek módja a 10032000-01076992 számú, NAV Játékadó bevételi számla javára történő átutalás, vagy a NAV fizetési számlájára történő készpénzátutalási megbízás. Az adófizetési kötelezettség elmulasztása esetén az SZTFH a játékautomatát törli a nyilvántartásból.

Az SZTFH felügyeleti tevékenységéért a játékautomata üzemeltető szerencsejáték-felügyeleti díj fizetésére kötelezett, melynek mértéke félévente játékautomatánként 10 ezer forint. A felügyeleti díjat félévente a Magyar Államkincstárnál vezetett 10032000-00362887-00000000 Szerencsejátékok szervezésével kapcsolatos díj és bírság bevételi számla javára kell megfizetni, az SZTFH-hoz a felügyeleti díj megfizetéséről szóló nyilatkozat ([**SZTFH\_35**-ös formanyomtatvány](https://teszt.szf.gov.hu/ugyintezes/nyomtatvanyok-urlapok/szf35/)) egyidejű benyújtása mellett. Félévnél rövidebb időre történő nyilvántartásba vétel esetén a felügyeleti díj arányos részét kell megfizetni.

***2.4. A nem folyamatosan szervezett bejelentésköteles sorsolásos játék (tombolajáték) nyilvántartásba vételére irányuló bejelentés***

A tombolajáték olyan nem folyamatosan szervezett sorsolásos játék, amelynél a sorsjegyet kizárólag a rendezvény helyszínén jelen lévők között árusítják, a sorsolást a rendezvény helyszínén és annak ideje alatt tartják meg és

*a)* a kibocsátott sorsjegyek száma (az árusítani tervezett sorsjegyek összessége) az 5 ezer darabot vagy összértéke a 2 millió forintot nem haladja meg és

*b)* a nyeremények fogyasztói áron számított összértéke a kibocsátott sorsjegyek összes értékének 80%-át meghaladja.

Tombolajáték az SZTFH engedélye nélkül szervezhető, azonban annak szervezését a szerencsejáték-szervező köteles legalább 10 nappal a tombolajáték meghirdetése előtt bejelenteni az SZTFH-hoz. A bejelentés illetékmentes.

Egy bejelentés alapján kizárólag egy tombolajáték bonyolítható le. Tilos készpénz-nyeremény tombolajáték keretében történő sorsolása. Tombolajáték hírközlő eszköz és rendszer útján nem szervezhető.

*A bejelentés formája nincs alakszerűen meghatározva, de annak tartalmaznia kell:*

*a)* a szervező nevét (cégnevét), lakóhelyét (székhelyét), fizetési számlaszámát,

*b)* a sorsjegyek árát,

*c)* a kibocsátásra kerülő sorsjegyek darabszámát, a sorsjegyek egyedi azonosítására alkalmas jelzését (sorozat, sorszám stb.),

*d)* a sorsolásos játék nyereményalapját,

*e)* a sorsolásos játék nyerőosztályait, a nyeremények leírását és értékét, a nyeremény azonosításának, érvényesítésének és kifizetésének módját,

*f)* a sorsolás helyét, idejét és lebonyolításának szabályait.

A sorsoláson közjegyző jelenléte nem kötelező! A közjegyző nélkül lebonyolításra kerülő sorsolási eseményeken a szervező a sorsolást az általa kijelölt, a sorsolás lebonyolításáért felelős, legalább háromtagú bizottság részvételével bonyolítja le, amely a sorsolás lebonyolításáról jegyzőkönyvet vesz fel. Amennyiben közjegyző előtt kerül lebonyolításra az esemény, abban az esetben közjegyzői okiratot kell kiállítani.

Hiányosan előterjesztett bejelentés esetén, annak beérkezésétől számított 8 napon belül az SZTFH intézkedik a hiánypótlási felhívás kibocsátásáról. Ha a bejelentés és annak mellékletei a jogszabályokban foglaltaknak teljeskörűen megfelelnek, akkor az SZTFH a nyilvántartásba vételről dönt. Amennyiben az ügyfél a hiánypótlási felhívásban foglaltakat nem teljesíti, az SZTFH az eljárást megszüntetheti. Ha a bejelentésben foglaltak a jogszabályi előírásoknak nem felelnek meg, az SZTFH a nyilvántartásba vételt megtagadhatja.

A tombolasorsolást szervező szerencsejáték-felügyeleti díj megfizetésére köteles, a felügyeleti díj fizetéshez kapcsolódó kötelezettségekről a 3.2.2. pontban részletesebben tájékozódhat.

Tombolajáték bejelentési és végelszámolási kötelezettség nélkül szervezhető az alábbi nevelési-oktatási intézmények számára:

* óvoda,
* általános iskola,
* gimnázium,
* szakgimnázium,
* szakiskola,
* készségfejlesztő iskola,
* alapfokú művészeti iskola,
* kiegészítő nemzetiségi nyelvoktató iskola,
* gyógypedagógiai, konduktív pedagógiai nevelési-oktatási intézmény,
* kollégium
* bölcsőde,
* mini bölcsőde,
* munkahelyi bölcsőde,
* családi bölcsőde,

amennyiben az érintett intézmények az eladott sorsjegyek összértékét teljes egészében és igazoltan a játékosok számára előzetesen meghirdetett karitatív célra fordítják.

1. **Szerencsejáték-felügyeleti ellenőrzés és hatósági eljárás**
   1. ***Hatósági ellenőrzés***
   2. ***Felügyeleti díjhoz és végelszámoláshoz kapcsolódó hatósági ellenőrzés***
   3. ***Hatósági eljárás***
      1. Engedélyezett szerencsejátékokkal kapcsolatos hatósági eljárás
      2. Engedély nélküli szerencsejátékokkal kapcsolatos hatósági eljárás
      3. Tiltott szerencsejáték reklámmal kapcsolatos fogyasztóvédelmi hatósági eljárás
   4. ***Hatósági ellenőrzés***

Az SZTFH ellenőrzi a jogszabályban foglalt rendelkezések betartását, valamint a végrehajtható döntésben foglaltak teljesítését, ellenőrzési tevékenységét folyamatos célellenőrzés, átfogó ellenőrzés, célvizsgálat, témavizsgálat és utóellenőrzés keretében végzi.

Az ellenőrzés módjai a helyszíni ellenőrzés, a táv-adatszolgáltatás, a távoli hozzáférés, okiratok bekérése és ellenőrzés az SZTFH nyilvántartásai alapján.

Folyamatos célellenőrzés időszaki rendszerességgel visszatérő vizsgálat, amely az ellenőrzött szervezet vagy személy tevékenységének adott időszakát érinti.

Az átfogó ellenőrzés egy időszakra vonatkozóan a vizsgált tevékenység egészére irányuló olyan ellenőrzés, amely keretében a tevékenység szerencsejáték szervezésre vonatkozó jogszabályokkal összefüggő vizsgálatára kerül sor abból a célból, hogy a vizsgált szervezet vagy személy tevékenysége és működése átfogóan megítélhető legyen.

A célvizsgálat egy vagy több ellenőrzési szempont alapján lefolytatott ellenőrzés.

A témavizsgálat több ellenőrzött szervezet vagy személy szerencsejáték-szervező tevékenységének, illetve székhelyükön ugyanazon szempontok alapján lebonyolított ellenőrzés, figyelemmel az összehasonlítására és későbbi részletesebb vizsgálatok megalapozásának elősegítésére.

Az utóvizsgálat az ellenőrzés során feltárt hiányosságok, eltérések megszüntetésének, illetve az SZTFH által előírt intézkedések megtételének ellenőrzésére irányul.

**3.1.1. Jogok és kötelességek a hatósági ellenőrzés során**

Az ellenőrök az ellenőrzések során kötelesek az ellenőrzésre való jogosultságot, az SZTFH által kiállított arcképes igazolvánnyal és az SZTFH elnöke által kiállított megbízólevél felmutatásával igazolni. Az ellenőrzést mindig legalább 2 fő végzi.

Az ellenőrök jogosultak a feladataik ellátásához szükséges mértékben:

- minden olyan ingatlan területére, illetve helyiségbe belépni, ahol vélelmezhetően az Szjtv. hatálya alá tartozó tevékenységet folytatnak,

- az Szjtv. hatálya alá tartozó tevékenységet megtekinteni, fotó, videó és hangfelvételt készíteni,

- a helyszínen az iratokat megtekinteni, azokról szükség esetén másolatokat, kivonatokat, kimutatást készíteni,

- szükség esetén próbajátékot lefolytatni,

- az Szjtv. hatálya alá tartozó tevékenységet végző társaság alkalmazottjától, képviselőjétől szóbeli és írásbeli felvilágosítást, nyilatkozatot kérni,

- a játéktechnikai eszközöket és a hozzájuk tartozó technikai berendezéseket megtekinteni, működésüket, hiteles állapotukat ellenőrizni,

- bizonyításhoz szükséges iratokat az Szjtv. hatálya alá tartozó tevékenységet végző társaság alkalmazottjától, képviselőjétől átvenni,

- felszólítani az ellenőrzöttet a ruházata kiürítésére és a birtokában lévő tárgyak átadására,

- az ellenőrzést magánszemély lakásában is elvégezni, amennyiben valószínűsíthető, hogy a lakásban az Szjtv. hatálya alá tartozó tevékenységet, különösen engedély nélküli szerencsejáték szervezést folytatnak,

- az ellenőrzés helyszínén jelenlévő személyeket tanúként meghallgatni.

Amennyiben az ellenőrzés helyszínen az ellenőrzött nincs jelen, a tanút az ellenőrzött előzetes értesítése mellőzésével is meghallgathatja.

Az ellenőrök kötelesek az ellenőrzés megállapításairól jegyzőkönyvet készíteni, valamint a szervezőt 8 napon belüli észrevételezési jogáról felvilágosítani. Az ellenőrök az adatgyűjtésre irányuló, illetve a játékban való részvétel útján történő ellenőrzés esetén az eljárási cselekmény befejezésekor igazolják az ellenőrzési jogosultságot. Ha a tényállás további tisztázása szükséges és az ellenőrzés felfedése az eljárás eredményes lefolytatását veszélyeztetné, az ellenőrök az eljárási cselekmény befejezésekor sem igazolják ellenőrzési jogosultságukat, és az ellenőrzésről felvett jegyzőkönyvet az SZTFH legkésőbb a hatósági eljárás megindításáról szóló értesítéssel egyidejűleg küldi meg az ügyfélnek, amennyiben a feltárt adatok alapján jogsértés állapítható meg és a hatóság hatósági eljárást indított. A szerencsejáték-felügyeleti hatóság ellenőrei az ellenőrzött szerencsejátékban büntetőjogi, illetve szabálysértési jogkövetkezmények terhe nélkül vehetnek részt.

Az SZTFH ellenőrei jogosultak a magánszemélyt személyazonosságának igazolására felhívni akkor, ha az Szjtv. hatálya alá tartozó tevékenységet folytat, abban közreműködik, közvetít, vagy játékban részt vesz. Amennyiben a helyszíni ellenőrzés zavartalan lefolytatása másképp nem biztosítható az SZTFH rendőri intézkedés megtételét kezdeményezheti, továbbá más hatósági ellenőrzésre jogosult szervezettel együttesen is végezhet ellenőrzést az irányadó szabályok alapján.

Az ellenőrzött szervezet vagy személy köteles a tevékenységgel kapcsolatos adatszolgáltatásra, köteles továbbá a hatósággal az ellenőrzés során együttműködni, az ellenőrzés feltételeit a helyszíni ellenőrzés során biztosítani. Az igazoltatott köteles a személyazonosító adatait hitelt érdemlően igazolni. Az ellenőrzött köteles felszólításra ruházatát kiüríteni és a birtokában lévő tárgyakat az ellenőröknek átadni. Az ellenőrzés során keletkezett jegyzőkönyv megállapításaira az ellenőrzött szervezet vagy személy a közlést követő nyolc napon belül – alakszerűséghez nem kötött – észrevételt tehet, amelyben foglaltakat a hatóság az érdemi döntésének meghozatalánál figyelembe vesz. Azon szerencsejáték-szervezők, amelyeknél ellenőrzési napló rendelkezésre áll, az ellenőrzéssel egyidejűleg azon is jogosultak megtenni észrevételeiket. A hatóság az ügyfelet, nyilatkozattételre, dokumentumok benyújtására hívhatja fel, melynek az ügyfél a kitűzött határidőben köteles eleget tenni. Amennyiben az ügyfél ennek nem tesz eleget, a hatóság eljárási bírsággal sújthatja. Amennyiben az ellenőrzés során Ákr. szerinti zár alá vétel hatósági intézkedés alkalmazására kerül sor, az erről szóló végzéssel szemben nincs helye fellebbezésnek, a végzés közlésétől számított 30 napon belül az ellen közigazgatási per kezdeményezhető. A zár alá vételt a hatóság megszünteti, ha az elrendelésének oka megszűnt, a hatóság az eljárást megszüntette, vagy az ügy érdemében döntést hozott.

**3.1.2. A hatósági ellenőrzést követő SZTFH intézkedések és közigazgatási szankciók**

Ha az ellenőrzés során az ellenőrök hiányosságot tapasztalnak, a feltárt tényhelyzet ismeretében közigazgatási eljárást kezdeményeznek. Ennek keretében az SZTFH a következő intézkedéseket valamint közigazgatási szankciókat alkalmazhatja:

1. figyelmeztet a szabálytalanságok javítására és jogkövető magatartás tanúsítására, ha a feltárt eset összes körülményei az Szjtv. szerinti legkisebb szankció kiszabását sem teszik szükségessé (Szankc. tv. alapján).
2. határozatot hoz a jogsértés súlyának megfelelően, mely lehet:

* figyelmeztetés,
* kötelezés a jogsértés megszüntetésére,
* kötelezés a jogsértés abbahagyására,
* jogsértő állapot megszüntetésének az elrendelése,
* előírásszerű teljesítésre kötelezés,
* elkobzás,
* bírság kiszabása,
* elektronikus adat ideiglenes hozzáférhetetlenné tétele,
* engedély felfüggesztése,
* szervezői tevékenységtől határozott időtartamra, vagy feltétel bekövetkezéséig tartó, illetve végleges eltiltás,
* engedély visszavonás,
* engedély érvénytelenítése,
* tevékenység megszüntetés.

Az SZTFH által hozott közigazgatási szankciók ellen közigazgatási per kezdeményezhető.

* 1. ***Felügyeleti díjhoz és végelszámoláshoz kapcsolódó hatósági ellenőrzés***

A szerencsejáték-szervező, az ajándéksorsolást szervező, valamint a játékautomata üzemeltető az SZTFH ellenőrzési tevékenységéért felügyeleti díjat köteles fizetni, melynek összegéről, az azokhoz kapcsolódó nyilatkozattételi kötelezettségekről, az azokhoz használandó nyomtatványokról, az alábbiakban részletezett módon tájékozódhat.

***3.2.1. Nyilatkozat felügyeleti díj megfizetéséről ajándéksorsolást szervező, illetve játékautomatát üzemeltetők részére/Kérelem a nyilatkozatban feltüntetett adatok, jognyilatkozatok módosítására/Kérelem a felügyeleti díj túlfizetése esetén a túlfizetés rendezésére (benyújtandó az SZTFH\_35 jelű űrlapon)***

Az ajándéksorsolást szervező ajándéksorsolással összefüggő ellenőrzéséért felügyeleti díjat köteles fizetni, melynek mértéke a kisorsolásra kerülő nyeremények forgalmi értékének 1 ezreléke, de legalább 5 ezer, legfeljebb 500 ezer forint. A szervező a felügyeleti díj megfizetésével egyidejűleg az SZTFH\_35 jelű űrlapon nyilatkozatot köteles benyújtani a felügyeleti díj megfizetéséről, melyet ügyfélkapun keresztül a nyomtatványkitöltő programból közvetlenül, továbbá a kinyomtatott és aláírt nyomtatványt postai úton megküldve, vagy az SZTFH-hoz személyesen benyújtva tehet meg, a sorsolást megelőző 10 napon belül. A játékautomatát üzemeltető szintén az SZTFH\_35 jelű űrlapot köteles benyújtani a felügyeleti díj megfizetéséről. A felügyeleti díj mértéke félévente játékautomatánként 10 ezer forint, ha a játékautomata nyilvántartásba vétele a féléves időtartamot nem éri el, a játékautomatát üzemeltető a felügyeleti díj arányos részét köteles megfizetni. A teljesítés módja 10032000-00362887-00000000 számú, SZTFH Előirányzat-felhasználási keretszámla javára történő átutalással. A felügyeleti díj megfizetése a nyilatkozattételi kötelezettséget nem pótolja. Az SZTFH a nyilatkozattételi vagy a díjfizetési kötelezettség elmulasztása esetén a felügyeleti díjat határozattal állapítja meg és annak megfizetésére kötelez.

***3.2.2. Nyilatkozat felügyeleti díj megfizetéséről szerencsejáték-szervezők részére/Kérelem a nyilatkozatban feltüntetett adatok, jognyilatkozatok módosítására/Kérelem a felügyeleti díj túlfizetés esetén a túlfizetés rendezésére (benyújtandó az SZTFH\_36 jelű nyomtatványon)***

A szerencsejáték-szervező működésének ellenőrzéséért felügyeleti díjat köteles fizetni, melynek mértéke az alábbi:

1. folyamatosan szervezett sorsolásos játék és totalizatőri rendszerű fogadás esetén a negyedévi nyereményalap 2 ezreléke, de legalább 5 ezer forint, legfeljebb 10 millió forint,
2. nem folyamatosan szervezett sorsolásos játék és totalizatőri rendszerű fogadás esetén a nyereményalap 1 ezreléke, de legalább 5 ezer forint, legfeljebb 500 ezer forint,
3. bukmékeri rendszerű fogadás esetén a negyedévi tiszta játékbevétel 4 ezreléke, de legalább 5 ezer forint, legfeljebb 10 millió forint,
4. játékkaszinó, online kaszinó üzemeltetése esetén a negyedévi tiszta játékbevétel 2,5 %-a, de legalább 5 ezer forint és legfeljebb I. kategóriájú játékkaszinó esetén 20 millió forint, illetve II. kategóriájú játékkaszinó esetén 5 millió forint, online kaszinó üzemeltetése esetén 5 millió forint,
5. kártyaterem üzemeltetése esetén a negyedévi tiszta játékbevétel 5 ezreléke, de legalább 5 ezer forint, legfeljebb 1 millió forint
6. távszerencsejáték szervezés esetén a negyedévi tiszta játékbevétel 2,5 százaléka, de legalább 100 ezer forint és legfeljebb 10 millió forint.

A felügyeleti díj megfizetése a nyilatkozattételi kötelezettséget nem pótolja. A szervező a felügyeleti díj megfizetésével egyidejűleg az SZTFH\_36 jelű nyomtatványon az alábbi határidőkben nyilatkozatot köteles hatóságunkhoz benyújtani a felügyeleti díj megfizetéséről:

* folyamatosan szervezett sorsolásos játék, totalizatőri rendszerű fogadás, bukmékeri rendszerű fogadás játékkaszinó, online kaszinó üzemeltetése, továbbá kártyaterem üzemeltetése esetén negyedévente, de legkésőbb a tárgynegyedévet követő hónap utolsó napjáig,
* nem folyamatosan szervezett sorsolásos játék és totalizatőri rendszerű fogadás esetén, a sorsolást, illetve a fogadás alapjául szolgáló eseményt megelőző 10 napon belül,
* távszerencsejáték szervezés esetén negyedévente, a tárgynegyedévet követő hónap utolsó napjáig.

A felügyeleti díj teljesítésének módja a 10032000-00362887-00000000 számú, SZTFH Előirányzat-felhasználási keretszámla javára történő átutalás. Az SZTFH a nyilatkozattételi vagy a díjfizetési kötelezettség elmulasztása esetén a felügyeleti díjat határozattal állapítja meg és annak megfizetésére kötelezi az ügyfelet.

***3.2.3. Ajándéksorsolás végelszámolása (benyújtandó az SZTFH\_03 jelű űrlapon)***

* *Folyamatosan szervezett ajándéksorsolás* esetében a végelszámolást az utolsó sorsolási eseménytől számított 150 napon belül kell benyújtani az SZTFH\_03 jelű űrlapon, valamint az SZTFH\_03-1, SZTFH\_03-2 pótlapok felhasználásával. A folyamatos sorsolás első sorsolási eseményéről az SZTFH\_03 jelű űrlapon, a következő sorsolási eseményekről pedig sorsolásonként egy-egy SZTFH\_03-01 pótlap kitöltésével kell eleget tenni.

A végelszámoláshoz mellékelni kell a sorsolásokról készült közjegyzői okiratok egy hiteles példányát is.

* *Nem folyamatosan szervezett ajándéksorsolás* esetén a sorsolási eseménytől számított 150 (százötven) napon belül kell az SZTFH\_03 jelű Ajándéksorsolás végelszámolása űrlap, valamint az SZTFH\_03-1 pótlap kitöltésével és benyújtásával kell eleget tenni a végelszámolási kötelezettségnek. Az űrlapot az SZTFH honlapján közzétett ÁNYK nyomtatványkitöltő program segítségével kell kitölteni és előállítani. A kitöltött űrlapot elektronikus úton, vagy a kinyomtatott és aláírt űrlapot postai úton vagy személyesen lehet benyújtani az SZTFH-hoz.

A végelszámoláshoz mellékelni kell a sorsolásról készült közjegyzői okirat egy hiteles példányát is.

Ajándéksorsolás végelszámolásának elektronikus úton történő benyújtása esetén nyilatkozni kell arról, hogy a közjegyző által elektronikusan kiállított és digitális aláírás hitelesítéssel ellátott közjegyzői okirat, a végelszámolással együtt benyújtásra került. A közjegyzői okirat egy hiteles példányát – amennyiben az nem került a végelszámolással egyidejűleg elektronikus úton benyújtásra, vagy az elektronikusan formában kiállított és benyújtott közjegyzői okiratot nem a közjegyző látta el digitális aláírás hitelesítéssel – a végelszámolás benyújtását követő 5 napon belül postai úton, vagy személyesen be kell nyújtani papír alapon az SZTFH-hoz.

***3.2.4. Végelszámolási kötelezettség teljesítése*** *(formája nincs alakszerűen meghatározva)*

Folyamatosan szervezett sorsolásos játék esetén az engedélyben meghatározott időszakonként időszaki, a játék megszűnése esetén végelszámolást kell készíteni. A végelszámolás benyújtása alakilag nem meghatározott, de az alábbiakat tartalmaznia kell:

* + a kibocsátott, játékra jogosított és az eladott sorsjegyek számát,
  + a sorsolásos játék nyereményalapját, a sorsjáték és kenó játék esetén a tiszta játékbevételt,
  + a szervezőnek az állammal szembeni befizetési kötelezettségeinek jogcímenkénti teljesített összegeit,
  + a játékosok részére átadott nyeremények összegét vagy értékét.

Nem folyamatosan szervezett sorsolásos játék esetén a sorsolási eseménytől számított százötven napon belül – alakilag nem meghatározott módon – eleget tenni a végelszámolási kötelezettségnek.

A végelszámolásnak az alábbiakat kell tartalmaznia:

- a kibocsátott, játékra jogosított és az eladott sorsjegyek számát,

- a sorsolásos játékból származó bevételt, illetőleg a nyereményalapot,

- az állammal szembeni befizetési kötelezettségek teljesített összegeit (át nem vett nyeremények esetén játékadó, felügyeleti díj),

- a játékosoknak átadott nyeremények értékét.

A végelszámoláshoz mellékelni kell a sorsolásról készült, legalább háromtagú bizottság által felvett jegyzőkönyv-, vagy – amennyiben a sorsolási esemény közjegyző előtt került lebonyolításra – a közjegyzői okirat egy hiteles példányát is. A végelszámolás elektronikus úton történő benyújtása esetén nyilatkozni kell arról, hogy a közjegyző által elektronikusan kiállított és digitális aláírás hitelesítéssel ellátott közjegyzői okirat a végelszámolással együtt benyújtásra került. A bizottság által felvett jegyzőkönyv, vagy a közjegyzői okirat egy hiteles példányát – amennyiben az nem került a végelszámolással egyidejűleg elektronikus úton benyújtásra, vagy az elektronikusan formában kiállított és benyújtott közjegyzői okiratot nem a közjegyző látta el digitális aláírás hitelesítéssel – postai úton, vagy személyesen be kell nyújtani papír alapon az SZTFH-hoz.

Távszerencsejáték és online kaszinójátékra vonatkozó végelszámolást – alakilag nem meghatározott módon – a játék megszűnését követő hatvan napon belül kell elkészíteni, melynek a Vhr. 3. melléklete szerinti adatokat kell tartalmaznia.

A végelszámolással kapcsolatos fontosabb rendelkezéseket a Vhr. 11. §-a és 31. §-a, valamint az Szjtv. 19. § (1) bekezdése, 23. § (4)-(5) bekezdései, 24/A. §-a, 28/B. § (3) bekezdése, és 29/F. § (6)-(7) bekezdései rögzítik.

**3.3.** ***Hatósági eljárás***

* + 1. Engedélyezett szerencsejátékokkal kapcsolatos hatósági eljárás
    2. Engedély nélküli szerencsejátékokkal kapcsolatos hatósági eljárás

Az SZTFH a szerencsejáték-felügyeleti hatósági eljárást minden esetben hivatalból folytatja le, mely során ellenőrzésre, tanúmeghallgatásra, a tényállás tisztázásához szükséges iratok, nyilatkozatok, adatok bekérésére, továbbá az Ákr. alapján zár alá vételre és ideiglenes intézkedés megtételére is sor kerülhet..

**3.3.1. Engedélyezett szerencsejátékokkal kapcsolatos hatósági eljárás**

Az SZTFH az engedélyezett szerencsejátékokkal kapcsolatos hatósági eljárásban hozott határozatában,

1. megállapíthatja a szerencsejáték-szervezői tevékenység megszűnését és a kiadott engedély(ek) érvénytelenségét,
2. visszavonhatja a szerencsejáték-szervező engedélyét,
3. felfüggesztheti a szerencsejáték-szervező engedélyét legfeljebb 3 éves időtartamra vagy az akadályok elhárulásáig,
4. a szerencsejáték-szervezőt, annak vezetőit vagy vezető tisztségviselőit a szerencsejáték-szervező tevékenységtől legfeljebb 5 éves időtartamra, meghatározott feltétel bekövetkezéséig vagy akár véglegesen is eltilthatja, mely eltiltás a pénznyerő automaták és kártyaterem üzemeltetése esetén meghatározott játékkaszinóban, illetve kártyateremben folytatott szerencsejáték-szervezői tevékenységre vonatkozóan is alkalmazható,
5. a játékkaszinó és kártyaterem működtetőjével, valamint a fogadás, távszerencsejáték és online kaszinójáték szervezőjével, vagy előbbiek vezető tisztségviselőjével szemben a pénzmosás és a terrorizmus finanszírozása megelőzéséről és megakadályozásáról szóló törvényben foglalt rendelkezések megsértése esetén a pénzmosás és a terrorizmus finanszírozása megelőzéséről és megakadályozásáról szóló törvényben meghatározott intézkedéseket (pl. figyelmeztetés, felhívás) valamint közigazgatási szankciókat alkalmazhat,

az Szjtv.-be, a Vhr.-be, valamint a felelős játékszervezés részletes szabályairól szóló kormányrendeletbe ütköző jogszabálysértés esetén az SZTFH a szerencsejáték-szervezőt, illetve az Szjtv. hatálya alá tartozó tevékenységet folytató bármely szervezetet vagy személyt, valamint a szervezetek vezető tisztségviselőjét az Szjtv. 12. § (2)-(3) bekezdésében meghatározottak szerinti közigazgatási bírság megfizetésére kötelezheti.

A közigazgatási bírság önállóan, illetve más jogkövetkezményekkel együttesen is alkalmazható, melynek mértéke 50 ezertől 10 millió forintig terjedhet, azonban engedély nélküli szerencsejátékokkal kapcsolatos hatósági eljárásban (annak ellenére, hogy a szervező más szerencsejáték szervezésére vonatkozóan már engedélyt kapott), akár 100 millió forintig is terjedhet. Az SZTFH a közigazgatási bírság kiszabása, illetve mértékének megállapítása során az eset összes körülményeit – így különösen a jogsértés súlyát és a jogsértés ismétlődő jellegét – veszi figyelembe.

Ha az SZTFH megállapítja, hogy az Szjtv. hatálya alá tartozó tevékenységet folytató szervezet vagy személy az Szjtv. 12. § (2)-(3) bekezdésében foglalt előírásokat megsértette, közigazgatási szankció alkalmazása mellett **kötelezheti a jogsértőt a jogsértés abbahagyására, illetve elrendelheti a jogsértő állapot megszüntetését.**

**3.3.2. Engedély nélküli szerencsejátékokkal kapcsolatos hatósági eljárás**

Az SZTFH az engedély nélküli szerencsejátékokkal kapcsolatos hatósági eljárásban hozott határozatában,

1. 365 napra elrendelheti az ideiglenes hozzáférhetetlenné tételét annak az elektronikus hírközlő hálózat útján közzétett adatnak, amelynek hozzáférhetővé tétele vagy közzététele tiltott szerencsejáték-szervezést valósít meg,
2. elkobozhatja azt a dolgot,amelyet engedély nélküli szerencsejáték szervezés eszközéül használtak,amelyet az engedély nélkül szervezett szerencsejátékban való részvételhez használtak fel, amely az engedély nélkül szervezett szerencsejátékban nyereményt képezett, továbbá amely engedély nélkül végzett szerencsejáték szervezés eszközéül használt berendezésben található,

az Szjtv.-be, a Vhr.-be, valamint a felelős játékszervezés részletes szabályairól szóló kormányrendeletbe ütköző jogszabálysértés esetén az SZTFH a szerencsejáték-szervezőt, illetve az Szjtv. hatálya alá tartozó tevékenységet folytató bármely szervezetet vagy személyt, valamint a szervezetek vezető tisztségviselőjét az Szjtv. 12. § (2)-(3) bekezdésében meghatározottak szerinti közigazgatási bírság megfizetésére kötelezheti.

A kiszabott közigazgatási bírság mértéke 500 ezertől 100 millió forintig terjedhet. Az SZTFH a közigazgatási bírság kiszabása, illetve annak mértéke megállapítása során az eset összes körülményeit – így különösen a jogsértés súlyát és a jogsértés ismétlődő jellegét – veszi figyelembe.

Ha az SZTFH megállapítja, hogy az Szjtv. hatálya alá tartozó tevékenységet folytató szervezet vagy személy az Szjtv. 12. § (2)-(3) bekezdésében foglalt előírásokat megsértette, közigazgatási szankció alkalmazása mellett kötelezheti a jogsértőt a jogsértés abbahagyására, illetve elrendelheti a jogsértő állapot megszüntetését.

Az SZTFH az engedély nélküli szerencsejátékokkal kapcsolatban büntető feljelentést is kezdeményezhet a Btk. 360. §-ába ütköző tiltott szerencsejáték szervezése bűntett gyanúja miatt.

**3.3.3. Tiltott szerencsejáték reklámmal kapcsolatos fogyasztóvédelmi hatósági eljárás**

Szerencsejátékkal kapcsolatos reklám tevékenység szabályai:

* Reklám akkor tehető közzé, ha a reklámozó a reklám megrendelésekor a reklámszolgáltató – ennek hiányában a reklám közzétételének megrendelésekor a reklám közzétevője – részére megadja a cégnevét, illetve nevét, a székhelyét, ennek hiányában lakóhelyét, továbbá az adószámát és **a szerencsejátékot népszerűsítő reklám esetén a szerencsejáték-felügyeleti hatóság által szerencsejáték szervezésére jogosító engedélyt**.
* **Tilos a gyermek-, illetve fiatalkorúak szerencsejátékban való részvételére felszólító** reklám!
* Tilos **közzétenni szerencsejátékhoz kapcsolódó reklámot** olyan **sajtótermékben, amely alapvetően gyermek-, illetve fiatalkorúakhoz szól**!
* Tilos közzétenni olyan reklámot**, amely a szerencsejáték-felügyeleti hatóság engedélye nélkül szervezett szerencsejátékot népszerűsíti**!
* **Tilos** olyan reklámban **szerepelni**, amely a szerencsejáték-felügyeleti **hatóság engedélye nélkül Magyarország területén szervezett szerencsejátékot népszerűsít**!

A szerencsejáték-felügyeleti hatóság a fenti pontokban megjelölt rendelkezések megsértése esetén 2020. január 1-jétől ellátja a fogyasztóvédelmi hatósági feladatokat.

A fenti pontok megsértése esetén az Szjtv. 2. § (7a) bekezdése csak a közigazgatási bírság szankciót nevesíti. A fogyasztóvédelmi hatósági eljárás tágabb körű, magába foglalja az ellenőrzést, a hatósági eljárást, valamint a fogyasztóvédelmi törvényben foglalt egyéb szankciókat.

A fogyasztóvédelmi hatóság eljárása a jogsértés bekövetkezését követő három éven túl nem indítható meg. Ha a jogsértő magatartás folyamatos, a határidő a magatartás abbahagyásakor kezdődik. Ha a jogsértő magatartás azzal valósul meg, hogy valamely helyzetet vagy állapotot nem szüntetnek meg, a határidő mindaddig nem kezdődik el, amíg ez a helyzet vagy állapot fennáll.

Ha a hatóság a hatósági ellenőrzés eredményeként megállapítja, hogy az ügyfél a jogszabályban, illetve hatósági döntésben foglalt előírásokat megsértette,

a) és a jogszabály vagy hatósági döntés megsértése a jogellenes magatartás megszüntetésével vagy a jogszerű állapot helyreállításával orvosolható, a hatóság felhívja az ügyfél figyelmét a jogszabálysértésre, és megfelelő határidő megállapításával, valamint a jogkövetkezményekre történő figyelmeztetéssel kötelezi annak megszüntetésére,

b) ha az a) pont szerinti határidő eredménytelenül telt el, vagy az a) pont alkalmazása kizárt, a hatóság új eljárásban megállapítja a hatáskörébe tartozó egyéb jogkövetkezményt,

c) ha az a) és a b) pont azért nem alkalmazható, mert a hatóság az adott jogszabálysértés tekintetében nem rendelkezik hatáskörrel vagy illetékességgel, a hatóság a jegyzőkönyv vagy feljegyzés jogszabálysértésre vonatkozó információkat tartalmazó részének megküldésével kezdeményezi a hatáskörrel rendelkező hatóság eljárását, illetve fegyelmi, szabálysértési, büntető-, polgári vagy egyéb eljárást kezdeményez.

Nem alkalmazható az a) pont, ha

d) a jogszabályban vagy hatósági döntésben foglalt előírások megsértése kizárólag újabb hatósági eljárás lefolytatásával orvosolható,

e) a hatóság ugyanazon ügyféllel szemben az a) pont szerinti felhívás eredménytelensége miatt két éven belül véglegessé vált döntésben egyéb jogkövetkezményt állapított meg,

f) a hatóság ugyanazon ügyféllel szemben ugyanazon jogszabályi vagy hatósági határozatban megállapított rendelkezés megsértése miatt két éven belül az a) pont alapján járt el.

A fogyasztóvédelmi hatóság eljárása során, a fogyasztóvédelmi rendelkezések megsértése esetén a fogyasztóvédelmi törvény alapján az alábbi jogkövetkezményeket állapíthatja meg:

* elrendelheti a jogsértő állapot megszüntetését,
* megtilthatja a jogsértő magatartás folytatását,
* határidő tűzésével a feltárt hibák, hiányosságok megszüntetésére kötelezheti a vállalkozást,
* a jogszerű állapot helyreállításáig feltételhez kötheti, vagy megtilthatja az áru forgalmazását, illetve értékesítését,
* a jogszerű állapot helyreállításáig terjedő időtartamra elrendelheti a jogsértéssel érintett üzlet ideiglenes bezárását, ha az a fogyasztók életének, testi épségének, egészségének védelme vagy a fogyasztók széles körét érintő kárral fenyegető veszély elhárítása érdekében szükséges,
* fogyasztóvédelmi bírságot szabhat ki.

A jogsértés súlyát különösen a jogsértéssel érintett fogyasztók száma, érdekeik sérelmének köre, a jogsértő magatartás kiterjedtsége, valamint a jogsértéssel érintett áruk értéke alapozhatja meg.

Egyéb jogszabály az abban meghatározott fogyasztóvédelmi rendelkezés megsértése esetére további jogkövetkezményeket határozhat meg.

Az Szjtv. 2. § (7a) bekezdése tiltott reklám esetén a reklámozót, a reklámszolgáltatót, a reklám közzétevőjét és a reklámban szereplő személyt egyetemlegesen a tiltott reklámmal elért vagyoni előny tízszeresének megfelelő, de legalább 10 millió forint összegű közigazgatási bírsággal sújthatja. Ha nem állapítható meg a reklámozó, a reklámszolgáltató vagy a reklámban szereplő személy, a külön jogszabályban meghatározott hatóság a közigazgatási bírságot a reklám közzétevőjével szemben állapítja meg.

1. **Felelős játékszervezéssel kapcsolatos eljárás**

***4.1. Jelentős önkorlátozó nyilatkozat***

***4.2. Bírósági döntésen alapuló korlátozás***

**4.1. Jelentős önkorlátozó nyilatkozat** (formája nincs alakszerűen meghatározva, ***azonban azt ajánlott az arra vonatkozó, SZTFH\_42 jelű nyomtatvány felhasználásával előterjeszteni, mely jelenleg 3 nyelven, magyarul, angolul és németül is elérhető)***

A játékos egy vagy több szerencsejáték fajtára vagy több szervezőre kiterjedő jelentős önkorlátozó nyilatkozatot tehet (a továbbiakban: nyilatkozat). A nyilatkozatot teljes bizonyító erejű magánokiratba, vagy közokiratba foglalva lehet az SZTFH-hoz benyújtani.

A nyilatkozatban a következő tartalmi elemeket kell szerepeltetni:

* a játékos azonosító adatait [családi és utónév, születési családi és utónév, anyja neve, születési hely és idő, azonosító okmány típusa és száma (pl. személyi igazolvány és száma), lakcím],
* a korlátozni kívánt szerencsejáték fajtát (játékkaszinó, kártyateremben szervezett kártyajáték, távszerencsejáték vagy online kaszinójáték) vagy ezek legalább 2 szervezőjét,
* a korlátozás időtartamát (1 vagy 3 vagy 5 év),
* kifejezett nyilatkozatot a korlátozásra,
* dátumot, aláírást (nem saját kezűleg írt nyilatkozatban a hitelesítők adatait, aláírását, dátumot).

A nyilatkozat érvényességi ideje 1 év, 3 év vagy 5 év. Az 1 évet meg nem haladó érvényességű nyilatkozat visszavonásának nincs helye. Az 1 évet meghaladó érvényességű nyilatkozat legalább 2 év leteltét követően a személyazonosság igazolása mellett az SZTFH központi ügyfélszolgálatán, illetve területi kirendeltségein, személyesen tett írásbeli nyilatkozatban vonható vissza. A jelentős önkorlátozó nyilatkozattal kapcsolatos legfontosabb szabályokat az 5/2021. (X. 21.) SZTFH rendelet 5. §-a, 19. §-a, valamint az Szjtv. 1. § (6d) bekezdése rögzítik. A nyilatkozat benyújtása illetékmentes. Hiányosan előterjesztett nyilatkozat esetén, annak beérkezésétől számított 8 napon belül az SZTFH intézkedik a hiányzó adatok beszerzéséről. Az SZTFH a nyilatkozatot, illetve a nyilatkozat visszavonását legkésőbb annak beérkezése napját követő munkanapon jegyzi be a játékosvédelmi nyilvántartásba.

A játékosvédelemmel kapcsolatos részletes tájékoztatás hatóságunk honlapján a „Játékosvédelem” menüpont alatt elérhető.

* 1. **Bírósági döntésen alapuló korlátozás**

Ha a bíróság cselekvőképességet teljesen korlátozó vagy a szerencsejátékokkal összefüggő jognyilatkozatok tekintetében részlegesen korlátozó gondnokság alá helyezésről döntést hoz, az elsőfokú határozatot hozó bíróság e tényről, valamint a határozat jogerőre emelkedésének időpontjáról a jogerő beálltától – másodfokú eljárás esetén az iratoknak az elsőfokú bírósághoz való érkezésétől – számított 8 napon belül értesíti az SZTFH-t. Az értesítés az előbbi adatokon túl, a bírósági korlátozás alatt álló személy személyes azonosító adatait (családi és utónév, születési családi és utónév, anyja neve, születési hely és idő, azonosító okmány típusa és száma, lakcím) is tartalmazza. Hiányosan megküldött bírósági értesítés esetén annak beérkezésétől számított 8 napon belül az SZTFH intézkedik a hiányzó adatok beszerzéséről. A bírósági korlátozással érintett személyt és a korlátozás tényét az SZTFH legkésőbb az arról szóló értesítés beérkezése napját követő munkanapon jegyzi be a játékosvédelmi nyilvántartásba. A bírósági határozaton alapuló korlátozással kapcsolatos fontosabb rendelkezéseket az 5/2021. (X. 21.) SZTFH rendelet 19. §-a, valamint az Szjtv. 1. § (6d) bekezdése rögzítik.

1. **Pmt. végrehajtásával kapcsolatos eljárás**

***5.1 Engedélyezési eljáráshoz kapcsolódó eljárás***

Az 1.3., 1.5., 1.7. és a sorsolás kivételével az 1.8. pontokban részletezett engedélyezési eljárások során a tevékenység engedélyezéséhez szükséges az is, hogy a szervező a Pmt. 65. §-a szerinti belső szabályzatát az SZTFH-nak jóváhagyás céljából az engedélykérelemmel együtt benyújtsa. Amennyiben a belső szabályzat a Pmt. és a végrehajtására kiadott rendelet, továbbá a Pvkit., a belső szabályzat kötelező tartalmi elemeiről szóló rendelet és a felügyeleti útmutató előírásainak megfelel, az SZTFH azt az engedély iránti kérelem elbírálása keretében jóváhagyja.

***5.2 Engedéllyel rendelkező szervezőket érintő eljárás***

A szervező a jogszabályban, az útmutatóban vagy a belső eljárásrendjében – ideértve a belső kockázatértékelését is – bekövetkezett változást követően köteles harminc napon belül a belső szabályzatát felülvizsgálni és azt szükség esetén módosítani és erről az SZTFH-t írásban tájékoztatni. Az SZTFH a módosított szabályzatot a felülvizsgálatot követő első felügyeleti eljárás keretében jóváhagyja, ha az megfelel a jogszabályi követelményeknek.

***5.3 Kockázatértékelés készítése***

A Pmt.-ben meghatározott kötelezettségek körébe tartozó feladatok teljesítésére a szervező köteles a pénzmosási és a terrorizmus-finanszírozási kockázatokat nyomon követni, az üzleti kapcsolat, valamint a szervezői tevékenység jellegével és méretével arányos belső kockázatértékelést készíteni, amelyet köteles naprakészen tartani, szükség esetén felülvizsgálni és a belső szabályzatában meghatározott vezető jóváhagyását követően módosítani.

**6. Fizetési könnyítés engedélyezésére irányuló eljárás**

Fizetési könnyítés iránti kérelem elektronikus úton, az ügyfél Ügyfélkapuján/Cégkapuján keresztül az SZTFH Hivatali Kapujára e-papír benyújtásával, valamint személyesen vagy postai úton terjeszthető elő.

Az SZTFH az elektronikus ügyintézés és a bizalmi szolgáltatások általános szabályairól szóló 2015. évi CCXXII. törvény értelmében köteles az elektronikus ügyintézést és az elektronikus kapcsolattartást biztosítani ügyfelei részére.

A fizetési könnyítés engedélyezésére vonatkozó eljárás illetékmentes.

Az Szjtv. 36/M. §-a tartalmazza a fizetési könnyítés engedélyezésének szabályait.

**Fizetési könnyítés engedélyezésének két esetköre van:**

**I. fizetési halasztás engedélyezése**

**II. részletfizetés engedélyezése**

Fizetési halasztás és részletfizetés (a továbbiakban együtt: fizetési könnyítés) a jogsértés miatt alkalmazott bírság megfizetésére kötelezett személy kérelmére az SZTFH által kiszabott bírságra engedélyezhető.

Fizetési könnyítés abban az esetben engedélyezhető, ha a fizetési nehézség

*a)* a kérelmezőnek nem róható fel, vagy annak elkerülése érdekében úgy járt el, ahogy az az adott helyzetben tőle elvárható volt, továbbá

*b)* átmeneti jellegű, tehát a bírság későbbi megfizetése valószínűsíthető.

Magánszemély vagy egyéni vállalkozó esetében a fizetési könnyítés az *a)* pontjában foglaltak figyelmen kívül hagyásával is engedélyezhető, ha a kérelmező igazolja vagy valószínűsíti, hogy a bírság azonnali vagy egyösszegű megfizetése családi, jövedelmi, vagyoni és szociális körülményeire is tekintettel súlyos megterhelést jelent.

A kérelem elbírálása és a feltételek meghatározása során az SZTFH figyelembe veszi a fizetési nehézség kialakulásának okait és körülményeit.

Nem engedélyezhet fizetési könnyítést az SZTFH, ha a kérelmezővel szemben a fizetési könnyítési kérelemmel érintett jogsértést megelőző 2 éven belül – sorsolásos játék és fogadás esetén azonos értékesítőhelyhez, fogadóirodához köthetően – hasonló jogsértés miatt jogerősen bírságot szabott ki.

Magánszemély vagy egyéni vállalkozó esetében a fizetési könnyítés az *a)* pontban foglaltak figyelmen kívül hagyásával is engedélyezhető, ha a kérelmező igazolja vagy valószínűsíti, hogy a bírság azonnali vagy egyösszegű megfizetése családi, jövedelmi, vagyoni és szociális körülményeire is tekintettel súlyos megterhelést jelent.

Az SZTFH a fizetési könnyítést engedélyező határozatában a kedvezményt feltételhez kötheti.

A fizetési könnyítés iránti kérelem benyújtása, illetőleg a kérelem teljesítése esetén az SZTFH késedelmi pótlékot számít fel, és azt a kérelem teljesítése esetén a határozatban közli:

*a)* a kérelem teljesítése esetén késedelmi pótlékot a bírság határozat teljesítési határidejének lejártától a fizetési könnyítés engedélyezéséig,

*b)* a kérelem elutasítása esetén a késedelmi pótlék fizetésére vonatkozó kötelezettség a bírság határozat teljesítési határidejének lejártától a teljesítésig az általános szabályok szerint áll fenn.

**7. Kérelem játékminősítés iránt**

*(a kérelem formája nincs alakszerűen meghatározva)*

A játékminősítés iránti kérelem elektronikus úton, az ügyfél Ügyfélkapuján/Cégkapuján keresztül e-papír benyújtásával az SZTFH Hivatali Kapujára, valamint személyesen vagy postai úton terjeszthető elő.

Az Szjtv. 1. § (1) bekezdése szerint szerencsejátéknak minősül minden olyan játék, amelyben a játékos pénz fizetése, vagy vagyoni érték nyújtása fejében, meghatározott feltételek fennállása vagy bekövetkezése esetén pénznyereményre, vagy más vagyoni értékű nyereményre válik jogosulttá. A nyerés vagy a vesztés kizárólag, vagy túlnyomórészt a véletlentől függ.

Az Szjtv. 13. § (5) bekezdése szerint abban a kérdésben, hogy valamely játék szerencsejátéknak tekinthető-e, a szerencsejáték-felügyeleti hatóság dönt. A szerencsejáték-felügyeleti hatóság véleménye az irányadó a szerencsejátékok fajtájának (14. §) meghatározására vonatkozóan is.

A szerencsejátékok fajtái [Szjtv. 14. §]:

a) sorsolásos játék,

b) nem sorsolásos játék,

c)

d) kaszinójáték, online kaszinójáték,

e) fogadás,

f) kártyajáték,

g) távszerencsejáték.

Szerencsejáték minősítése iránt bárki (természetes személy, jogi személy) kérelemmel fordulhat az SZTFH-hoz annak érdekében, hogy a hatóság állapítsa meg, valamely tervezett játék szerencsejátéknak minősül-e, avagy sem.

A játékminősítő határozat kiadása csak közigazgatási hatósági eljárás keretében történhet.

A kérelem benyújtáskor a kérelmezőnek igazolnia szükséges az Szjtv. 35/A. § (3) bekezdés l) pontjában megjelölt 42.000 Ft igazgatási szolgáltatási díj megfizetését. Az igazgatási-szolgáltatási díjat készpénzbefizetés vagy átutalás útján kell megfizetni kérelmenként a Magyar Államkincstárnál vezetett 10032000-00362887-00000000 számú, SZTFH Előirányzat-felhasználási keretszámla javára.

A játékminősítő határozatban foglalt vélemény, tájékoztatás a kérelemben közölt adatokon és feltételeken alapul, arra vonatkozóan érvényes, a körülmények változása a minősíteni kért tevékenységgel kapcsolatos álláspont változását eredményezheti.

A játékminősítés iránti eljárás jellegzetessége, hogy a tényállás nem a már megtörtént események, cselekmények és körülmények (történeti tényállás), hanem kizárólag az ügyfél tervezett szándékára, elképzelésére vonatkozó nyilatkozata alapján tisztázható, az SZTFH a rendelkezésére álló játékleírásban közölt ügyféli nyilatkozatok alapján hozza meg döntését.

A hatóság az eljárás során tehát azt vizsgálja, hogy az ügyfél nyilatkozatai szerint tervezett játék megfelel-e az Szjtv. 1. § (1) bekezdése szerinti definiáló jellegű normában foglalt feltételeknek, vagy nem. Amennyiben a játék valamennyi feltételnek megfelel, úgy az az Szjtv. szerint szerencsejátéknak minősül. Amennyiben viszont valamennyi törvényi feltétel együttesen nem áll fenn, úgy az adott játék nem szerencsejáték.

A tervezett játék szerencsejátéknak történő minősítéséhez tehát három törvényi feltétel együttes fennállása szükséges:

- legyen tétfizetés

- legyen nyeremény

- a nyerés vagy vesztés kizárólag vagy túlnyomórészt a véletlenen múljon.

A szerencsejátéknak minősülés esetén a gyakorlatban az alábbi konjunktív (együttes) feltételeket kell teljesítenie a játéknak:

1.) A játékban való részvétel érdekében a játékosnak pénzt kell fizetnie, vagy vagyoni értéket kell nyújtania;

2.) A játékban meg kell határozni azokat a feltételeket, amelyek fennállása vagy bekövetkezése esetén a játékos pénznyereményre, vagy más vagyoni értéket képviselő nyereményre válik jogosulttá;

3.) A meghatározott feltételek fennállása, vagy bekövetkezése esetére a játékosnak jogosulttá kell válnia pénznyereményre, vagy más vagyoni értéket képviselő nyereményre;

4.) A nyerésnek vagy vesztésnek a játékban kizárólag, vagy túlnyomórészt a véletlentől kell függnie.

Amennyiben az SZTFH azt állapítja meg, hogy a tervezett játék az Szjtv. szerencsejáték definíciójának megfelel, továbbá tartalmi elemeinél fogva besorolható valamely, az Szjtv.-ben nevesített szerencsejáték fajta fogalma alá, akkor a hatóság határozatában a szerencsejáték fajtáját is megállapítja.

Lehetséges azonban, hogy a tervezett játék az Szjtv. által előírt konjunktív feltételeket teljesíti, így szerencsejátéknak minősül, azonban nem sorolható be egyetlen, Szjtv-ben meghatározott konkrét szerencsejáték fajta fogalma alá sem. Ez esetben az SZTFH a játékminősítő határozatában azt is megállapítja, hogy a tervezett játék konkrét szerencsejáték fajta alá nem tartozó szerencsejátéknak minősül.